title: Suomen Rakennusmedia

text: Suomen Rakennusmedia Oy oli 29.12.2009 asti Rakennusteollisuus RT ry:n kokonaan omistamana palvelu- ja kustannusyhtiö. Yhtiöön fuusioitiin 29.12.2009 Suomen Betonitieto Oy ja SML:n Maarakentajapalvelu Oy, joiden nimet merkittiin yhtiörekisteriin Suomen Rakennusmedia Oy:n aputoiminimiksi.


title: Pornhub

text: Pornhub on mainoksilla rahoitettu ilmainen pornografista materiaalia sisältävä internetsivusto, jonka käyttäjät voivat katsoa ammattilais- ja amatööripornografiaa. Sivustolla käyttäjät voivat katsoa tuhansia videoita ilmaiseksi. Sivusto tarjoaa myös maksullisen palvelun, jonka avulla käyttäjä saa käyttöönsä ylimääräisiä etuja, kuten mahdollisuuden ladata videoita. Palvelun videot käyttävät Flash-teknologiaa.


title: Pornhub

text: "Pornhub" on Alexa Internetin mukaan internetin 42. suosituin sivusto, ja internetin suosituin pornosivusto.


title: Pornhub

text: Pornhub on suosituin Yhdysvalloissa, sillä 28,4 prosenttia sivuston käyttäjistä on yhdysvaltalaisia. Toiseksi eniten sivustoa käyttävät britit ja kolmanneksi eniten ranskalaiset.


title: Pornhub

text: Pornografisia elokuvia tuottava Pink Visual haastoi vuonna 2010 "Pornhub.com" -sivustoa ylläpitävän yhtiön "Mansef Inc and Interhub" oikeuteen tekijänoikeusrikkomuksista, sillä sivuille oli ladattu yhteensä 45 Pink Visualin videota. Heidän mukaansa näitä videoita oli katsottu yhteensä "kymmeniä miljoonia kertoja" ja he väittivät "piratismin uhkaavan koko aikuisviihdeteollisuutta". "Pornhubin" kaltaiset ilmaista pornografiaa tarjoavat sivustot on nähty huomattavana kilpailijana maksua vaativille sivustoille ja perinteisille pornolehdille ja -elokuville.


title: Samnaunin Alpit

text: Samnaunin Alpit on Itäisiin Alppeihin kuuluva vuoristoalue Itävallan Tirolin osavaltion ja Sveitsin Graubündenin kantonin rajalla.


title: Samnaunin Alpit

text: Vuoristoalueen korkein huippu on Muttler (3 293 m; koordinaatit ).


title: London Aquatics Centre

text: London Aquatics Centre on vesiurheilukeskus Lontoon olympiapuistossa Stratfordissa. Keskuksessa järjestettiin vuoden 2012 kesäolympialaisten kilpailuja. Keskuksen suunnitteli Pritzker-palkittu arkkitehti Zaha Hadid. Olympialaisissa siellä kilpailtiin uinnin, uimahyppyjen, taitouinnin ja vesipallon mestaruuksista.


title: Hirvi (täsmennyssivu)

text: Hirvi voi tarkoittaa ainakin seuraavia:


title: Koripallon Euroopan-mestaruuskilpailut 1937

text: Vuoden 1937 koripallon EM-kisat järjestettiin Latviassa 2.–7. toukokuuta. Kisat järjestettiin toisen kerran. Kisojen mestaruuden voitti Liettua.


text: Kolmen parhaan keskinäinen järjestys ratkesi keskinäisten otteluiden perusteella. Niissä Puolan koriero oli +2, Ranskan ja Latvian -1. Ranska sijoittui toiseksi, koska sillä oli enemmän tehtyjä koreja voitetussa ottelussa.


title: Finlandia (auto)

text: Finlandia oli suomalainen automerkki, jota insinööri P. J. Heikkilä valmisti Helsingissä neljä kappaletta vuosina 1922–1924. Valmistetuista autoista kaksi oli kevyttä kuorma-autoa ja kaksi henkilöautoa.


title: Finlandia (auto)

text: Paavo Johannes Heikkilä (1889–1962) hankki yhtiökumppaneineen vuonna 1920 Helsingin Eerikinkadulla toimineen I. Käcklundin kone- ja vesijohtoliikkeen – joidenkin lähteiden mukaan kyseessä oli konepaja –, johon hän perusti P. J. Heikkilä & Co -nimisen autokoritehtaan. Heikkilän ideana oli valmistaa yhtenäismallinen auton alusta, jolle voisi rakentaa suurehkon henkilöauton tai kevyen kuorma-auton. Tuotanto käynnistyi vuonna 1922 ja kumpaakin autotyyppiä valmistui kaksi kappaletta. Autot olivat oikealta ohjattavia ja niissä oli ns. kulissivaihteisto, jonka käyttövipu oli korin oikealla sivulla. Autojen moottorit olivat amerikkalaisvalmisteisia, kuorma-autoissa käytettiin myös ruotsalaisen Scania-Wabiksen osia. Toinen kuorma-autoista oli Helsingin palolaitoksen käytössä aina 1960-luvun alkuun saakka, aluksi ”syöksyautona” kuljettamassa kiireisintä palokalustoa ja myöhemmin ambulanssina. Tällä autolla ajettiin vuonna 1946 kolari, jossa yksi palomies sai surmansa. Henkilöautoista toinen romuttui Terijoella sattuneessa onnettomuudessa ja toinen kului loppuun Heikkilän omassa käytössä. Erään tarinan mukaan toinen Finlandia-kuorma-auto joutui pirtun salakuljettajien käyttöön ja katosi. Heikkilä osallistui yhdellä autolla Helsinki-Tornio-Tukholma-autokilpailuun kesällä 1923.


title: Finlandia (auto)

text: Heikkilä lopetti autojen valmistuksen koska se ei osoittautunut kannattavaksi ja keskittyi jatkossa linja-autojen korien valmistukseen. Valmistetuista autoista yksikään ei ole säilynyt nykypäivään, ainoastaan joitakin valokuvia ja yksi auton keulamerkki on jäljellä. 1930-luvun alun laman aikana P. J. Heikkilä & Co joutui talousvaikeuksiin ja häädettiin tiloistaan Eerikinkadulta. Tehtaan toiminnan loputtua P. J. Heikkilä muutti Chicagoon Yhdysvaltoihin, jossa hän jatkoi toimintaansa autoalalla ja suoritti insinöörin tutkinnon. Kerrotaan, että hän olisi rakentanut Yhdysvalloissa vielä yhden Finlandia-henkilöauton, joka olisi tuhoutunut tulipalossa autotallin mukana. Talvisodan alla Heikkilä palasi kotimaahan ja osallistui sotiin kuljetusvälineupseerina. Hänet ylennettiin kapteeniksi vuonna 1943. Sotien jälkeen Heikkilä osti maatilan Virroilta, jossa hän asui kuolemaansa saakka. 1950-luvun alussa Heikkilä oli järjestelemässä käytettyjen yhdysvaltalaisten Checker-taksiautojen tuontia Suomeen.


title: Finlandia (auto)

text: PreWarCar: Not Many Left


title: Rauskukalat

text: Rauskukalat ("Rajiformes") on rustokalalahko, jonka heimot ja lajit esiintyvät pääasiassa valtamerissä.


title: Rauskukalat

text: Rauskukaloihin kuuluvien heimojen määristä on useita erilaisia näkemyksiä. Eräiden tutkijoiden mukaan kaikki heimot kuuluvat rauskukalojen lahkoon, kun taas toisten tutkijoiden mukaan lahkoja on viisi tai kuusi. Joseph S. Nelsonin teoksessa "Fishes of the World" vuodelta 2006 katsotaan ruskukaloihin kuuluvaksi neljä heimoa, jotka ovat rauskut ("Rajidae"), kitararauskut ("Rhinobatidae"), "Rhinidae" ja "Rhynchobatidae".


title: Rauskukalat

text: Rauskukaloille on tyypillistä litteä ruumis sekä suuret rintaevät. Pyrstö on on kapea ja melkein piiskamainen ja pienet selkäevät sijaitsevat lähellä pyrstöä. Kidusaukkoja on viisi ja ne sijaitsevat pään alapuolella. Silmien takana on suurikokoiset ruiskureiät, joista rauskukalat ottavat hengitysvetensä. Hampaat ovat litteät ja lajit voivat työntää leukansa ulopäin. Rauskukalalajit ovat joko ovovivipaarisia eli synnyttävät eläviä poikasia tai ovipaarisia, jolloin naaraat munivat kovakuorisia ja piikkisiä munakoteloita.


title: Stubain Alpit

text: Stubain Alpit () on Itäisiin Alppeihin kuuluva vuoristoalue Itävallassa ja Italiassa.


title: Stubain Alpit

text: Vuoristoalueen korkein huippu on Zuckerhütl (3 507 m; koordinaatit ).


title: Kilpailevan lajin muistomerkki

text: Kilpailevan lajin muistomerkki on Timo Hännikäisen toinen runokokoelma. Teoksen on julkaissut Savukeidas vuonna 2002.


title: School Gyrls (elokuva)

text: School Gyrls on vuonna 2010 valmistunut televisioon tehty musikaali, jonka pääosassa on pop-yhtye School Gyrls (Mandy Moseley, Monica Anne Parales, Jacque Pyles) ja Lindsay Taylor. Elokuvan ensi-ilta oli Nickelodeon-televisiokanavalla 21. helmikuuta 2010. Elokuva esitettiin myös TeenNick-kanavalla 19. maaliskuuta 2010. Elokuva sai huonon vastaanoton kriitikoilta ja se tehtiinkin vain School Gyrls -yhtyeen uuden albumin mainostusta varten.


title: Glenn Gould -palkinto

text: Glenn Gould -palkinto on kanadalaisen pianistin Glenn Gouldin muistoksi perustettu palkinto. Palkinnon myöntää The Glenn Gould Foundation. Vuoteen 2011 asti palkinto myönnettiin joka kolmas vuosi ja sen jälkeen se on myönnetty joka toinen vuosi. Palkintosumma on 50 000 Kanadan dollaria. Lisäksi palkittu valitsee nuoren henkilön, jolle myönnetään City of Toronto Glenn Gould Protégé Prize arvoltaan 15 000 dollaria.


title: Luonnosta (Epikuros)

text: Luonnosta (; ) oli Epikuroksen kirjoittama teos, jota voidaan pitää hänen pääteoksenaan. Teos käsitti 37 kirjaa ja koostui Epikuroksen pitämistä luennoista.


title: Luonnosta (Epikuros)

text: Teos on suurimmaksi osaksi kadonnut, mutta siitä on säilynyt joitakin katkelmia; niitä on saatu koottua erityisesti Herculaneumin Papyrusten huvilasta löytyneistä papyruksista. Suurinta osaa säilyneistä katkelmista säilytetään Napolin kansalliskirjastossa. British Museumissa säilytetään kirjan II merkittäviä osia. Laajasti tunnetaan kirjaa XXV: sen katkelmia ovat muun muassa papyrukset PHerc 697, 1056, 1191 ja 1420.


title: Luonnosta (Epikuros)

text: Epikuroksen luennot teoksessa olivat peräisin useiden vuosien ajalta. Tutkijoiden mukaan esimerkiksi kirja XIV oli kirjoitettu noin vuonna 301/300 eaa.; kirja XV noin vuonna 300/299 eaa.; kirja XXV hieman ennen vuotta 296 eaa.; ja kirja XXVIII noin vuonna 296/295 eaa.


title: Luonnosta (Epikuros)

text: Epikuroksen "Kirje Herodotokselle" vaikuttaa olevan lyhennelmä teoksesta "Luonnosta" tai ainakin sen kirjoista I-XIII. Samoin Lucretiuksen runoelma "Maailmankaikkeudesta" seuraa todennäköisesti monessa kohdin Epikuroksen esitystä teoksessa.


title: Luonnosta

text: Luonnosta (; ) oli usean antiikin kreikkalaisen luonnonfilosofiaa käsittelevän teoksen nimi. Nimi oli yleinen erityisesti esisokraatikoilla.


title: Luonnosta

text: Tämän nimisiä teoksia olivat muun muassa:


title: Justin Bieber: Never Say Never

text: Justin Bieber: Never Say Never on vuonna 2011 ilmestynyt 3D-dokumenttielokuva, jonka pääosassa on laulaja Justin Bieber Se julkaistiin 11. helmikuuta 2011.


title: Justin Bieber: Never Say Never

text: Elokuva seuraa pop-laulaja Justin Bieberia hänen vuoden 2010 "My World Tour" -kiertueellaan, joka kulminoituu 31. elokuuta loppuunmyytyyn konserttiin New Yorkin Madison Square Gardenissa. Elokuva esittelee muun muassa hänen innostuneita fanejaan.


title: Justin Bieber: Never Say Never

text: Elokuvassa haastatellaan useita ihmisiä, mutta Bieberia itseään ei. Elokuva sisältää myös kuvamateriaalia Bieberin kotikaupungista ja lapsuudesta.


title: Justin Bieber: Never Say Never

text: Elokuva tuotti ensi-iltaviikonloppunaan 30,3 miljoonaa Yhdysvaltain dollarin lipputulot ja sen ohitti vain täpärästi "Just Go With It" 31 miljoonalla dollarilla. Kaiken kaikkiaan elokuva tuotti maailmanlaajuisesti 99 miljoona dollaria, ja se on näin Yhdysvaltain historian tuottoisin konserttielokuva ja kolmanneksi tuottoisin dokumenttielokuva.


title: Hojjatollah Vaezi

text: Hojjatollah Vaezi (; s. 27. maaliskuuta 1977 Teheran) on iranilainen jousiampuja. Hänen paras sijoituksensa FITA:n ranking-listalla on 66. tila, jonka hän saavutti heinäkuussa 2008.


title: Hojjatollah Vaezi

text: Hojjatollah osallistui Aasian-mestaruuskilpailuihin ensimmäistä kertaa vuonna 2005 ja on saanut niistä parhaan sijoituksensa vuoden 2007 kisoissa, joissa hän oli mukana maansa kahdenneksitoista sijoittuneessa joukkueessa. Hän kilpaili myös Pekingin olympialaisissa 2008, joissa hän oli henkilökohtaisen kilpailun 60. hävittyään ensimmäisellä kierroksella Intian Mangal Singh Champialle.


title: Anastasija Bannova

text: Anastasija Bannova (; s. 26. helmikuuta 1989 Uralsk, Kazakstan) on kazakstanilainen jousiampuja. Hänen paras sijoituksensa FITA:n ranking-listalla on 52. tila, jonka hän saavutti huhtikuussa 2009.


title: Anastasija Bannova

text: Bannova on osallistunut Aasian-mestaruuskilpailuihin kahdesti, vuosina 2007 ja 2009. Hän oli molemmilla kerroilla mukana maansa joukkueessa, joka oli seitsemäs Xi'anin kisoissa 2007 ja kuudes Balilla 2009. Bannova oli henkilökohtaisessa kilpailussa 16. vuonna 2007 ja kolmaskymmenes vuonna 2009.


title: Anastasija Bannova

text: Bannova on kilpaillut olympialaisissa kerran, Pekingissä 2008. Tuolloin hän oli henkilökohtaisen kilpailun jaetulla 40. sijalla hävittyään ensimmäisellä pudotuskierroksella italialaiselle Natalia Valeevalle.


title: Hermotimos (dialogi)

text: Hermotimos eli "Koulukunnista" (; ) on Lukianoksen kirjoittama filosofinen dialogi.


title: Hermotimos (dialogi)

text: Dialogi on Lukianoksen pisin teos, ja se muistuttaa tyyliltään Platonin dialogeja. Dialogissa keskustelevat Hermotimos ja Lykinos. Hermotimos esitellään stoalaisena filosofina, joka on käyttänyt paljon aikaa koulukunnan oppeihin perehtymiseen. Lykinos puolestaan pyrkii vakuuttamaan tämän siitä, ettei kenelläkään ole mitään syytä omaksua juuri jonkun tietyn koulukunnan oppeja. Lykinoksen voi nähdä edustavan teoksessa Lukianosta itseään. Lukianos antaa samalla itsestään myös jotain elämäkerrallisia tietoja; hän sanoo olevansa tuolloin 40-vuotias.


title: Hermotimos (dialogi)

text: Lykinos kyselee Hermotimokselta yksityiskohtaisesti, kuinka tämä voi olla varma siitä, että juuri stoalaisilla on oikeat vastaukset elämää ja onnellisuuden luonnetta koskien. Lykinoksen argumentit muistuttavat suuresti pyrrhonistien käyttämiä argumentteja, erityisesti pyrrhonistista ”viittä trooppia” (Agrippan troopit). Hän muun muassa esittää, ettei eri filosofien väittämien välillä voida tehdä valintaa, koska ei voida löytää luotettavaa valitsijaa; tällaisen yrittäminen johtaisi äärettömään regressioon. Tämä osoittaa, että Lukianos on ollut tietoinen Ainesidemoksen jälkeisen myöhemmän skeptisismin argumenteista.


title: Hermotimos (dialogi)

text: Dialogin lopussa Hermotimos antaa periksi ja myöntää, että kaikki hänen filosofian opiskeluunsa käyttämä aika on mennyt hukkaan; hän lupaa ajaa partansa ja siistiä asunsa merkiksi siitä, että on luopunut hölynpölystä.


title: Hermotimos

text: Hermotimos () on antiikin kreikkalainen nimi, joka voi viitata seuraaviin:


title: Arvydas Čepulionis

text: Arvydas Čepulionis (s. 29. maaliskuuta 1962) on liettualainen jousiampuja. Hänen paras sijoituksensa FITA:n ranking-listalla on 252. tila, jonka hän saavutti heinäkuussa 2010.


title: Arvydas Čepulionis

text: Čepulionis osallistui vuoden 2008 EM-kisoissa henkilökohtaiseen kilpailuun, jossa hän oli 62. Hän pitää hallussaan seitsemää eri Liettuan-ennätystä, joista viisi on henkilökohtaisia.


title: Gustavo Sondermann

text: Gustavo Sondermann (17. helmikuuta 1982 São Paulo – 3. huhtikuuta 2011) oli brasilialainen autourheilija.


title: Gustavo Sondermann

text: Sondermann aloitti kart-sarjassa ajamisen 16-vuotiaana, ja siirtyi pian sen jälkeen Brasilian Formula Renault -sarjaan vuodeksi 2002. Siellä hän kilpaili kahden vuoden ajan vaihtelevin tuloksin. Vuonna 2004 hän siirtyi Eurooppaan kilpailemaan vastaavanlaisessa brittiläisessä sarjassa, ja vieraili myös Formula Renault Eurocupissa seuraavana vuonna, mutta palasi Brasiliaan takaisin vuonna 2006 kilpailemaan kansallisessa Stock Car Brasil -sarjassa.


title: Gustavo Sondermann

text: Sondermann kilpaili sarjan toisessa luokassa, joka on tunnettu nimillä Stock Car Light, Stock Car Copa Vicar ja Copa Chevrolet Montana, vuodesta 2006 vuoteen 2011, voittaen neljä kilpailua ja sijoittuen mestaruussarjassa parhaimmillaan kolmanneksi vuonna 2007. Samana vuonna hänen tallitoverinsa, Rafael Sperafico kuoli kauden finaalitapahtumassa. Vuonna 2010 hän kilpaili seitsemässä kilpailussa Stock Car Brasil -sarjassa, keräten kuusi pistettä ja sijoittuen 31:nneksi mestaruussarjassa.


title: Gustavo Sondermann

text: 3. huhtikuuta 2011 Sondermann ajoi Stock Car Light -kilpailussa Autódromo José Carlos Pacessa, Interlagosissa Stock Car Brasilin -mestaruussarjassa, samalla radalla, jossa hänen tallitoverinsa kuoli vuonna 2007. Kovassa sateessa ajetussa kilpailussa Sondermann menetti autonsa hallinnan nopeassa mutkassa ennen pääsuoraa. Auto törmäsi kovalla vauhdilla seinään ja kimposi seinästä takaisin radalle, jolloin takaa tulleet kilpailijat törmäsivät hänen autoonsa. Hänet vietiin sairaalaan, jossa hänet todettiin aivokuolleeksi. Hänen kolarissa saamansa vammat johtivat kuolemaan.


title: Gustavo Sondermann

text: Myös muita kuljettajia loukkaantui kolarissa, mutta heidän vammansa eivät olleet hengenvaarallisia.


title: Filosofisten lahkojen huutokauppa

text: Filosofisten lahkojen huutokauppa (; ) on Lukianoksen kirjoittama satiiri. Siinä Zeus laittaa eri koulukuntia olevia filosofeja kaupan eniten tarjoavalle ikään kuin orjia orjamarkkinoilla. Samalla se esittelee eri antiikin kreikkalaisten filosofikoulukuntien oppien pääpiirteet satiirisessa muodossa. Osa filosofeista on tunnettuja nimiä, osa jää nimettömiksi koulukuntiensa edustajiksi.


title: Filosofisten lahkojen huutokauppa

text: Kaupan ovat seuraavat filosofit:


title: Richard Ullberg

text: Richard Ullberg (s. 16. heinäkuuta 1993 Sipoo) on suomalainen jääkiekkomaalivahti, joka pelasi Kokkolan Hermeksessä.


title: Richard Ullberg

text: Ullberg aloitti jääkiekon Jokereissa, mutta siirtyi 12-vuotiaana Helsingin IFK:hon. Hän torjui joukkueelle C-nuorten SM-pronssia 2009 ja B-nuorten Suomenmestaruuden 2010. Kaudella 2010–2011 Ullberg pääsi neljään SM-liigaotteluun luukkuvahdiksi, kun HIFK:n ykkösmaalivahti Juuso Riksman oli loukkaantunut.


title: Richard Ullberg

text: Tammikuun 2011 lopulla Ullberg siirtyi HIFK:n A-nuorista SaiPaan. Hän teki joukkueen kanssa kevääseen 2012 ulottuvan sopimuksen, joka sisältää option kevääseen 2014 saakka. Ullberg pääsi loppukaudella kahdeksaan SM-liigaotteluun luukkuvahdiksi Jere Myllyniemelle. Tammikuussa 2011 NHL:n kykyjenetsijäpalvelu listasi hänet Euroopassa pelaavien maalivahtien rankingissa sijalle 8. , mutta Ullbergia ei lopulta varattu ollenkaan.


title: Richard Ullberg

text: Kauden 2011–2012 Ullberg aloitti lähtökohtaisesti SaiPan kolmosmaalivahtina, mutta on saanut kakkosmaalivahti Andreas Bernardia enemmän luottoa. Hän teki liigadebyyttinsä 22. lokakuuta 2011 vieraissa HIFK:ta vastaan ja torjui SaiPan 2-4-voittoon päättyneessä ottelussa 20 kertaa.


title: Richard Ullberg

text: 19. maaliskuuta 2012 SaiPa käytti Ullbergin sopimuksessa olleen kahden vuoden option.


title: Richard Ullberg

text: Ullbergin sopimus purettiin Hermeksessä syyskuussa 2015 sen jälkeen, kun hän kommentoi netissä myönteisesti kannabiksen käyttöä. Loppukaudella hän pelasi 18 ottelua Englannin toiseksi korkeimmalla sarjatasolla.


title: Richard Ullberg

text: Ullberg pelasi alle 18-vuotiaiden MM-kilpailuissa vuonna 2011, jolloin hän toimi Suomen kakkosmaalivahtina Samu Perhoselle ja torjui kahdessa ottelussa. Ullberg pelasi myös alle 17-vuotiaiden World Hockey Challengessa vuonna 2010.


title: Richard Ullberg

text: Ullbergin pikkuveli Robin (s. 1996) pelaa puolustajana HIFK:n A-nuorissa.


title: Muhammad Marbawi

text: Muhammad Marbawi Sulaiman (s. 30. tammikuuta 1983 Kuala Lumpur) on malesialainen entinen jousiampuja. Hänen paras sijoituksensa FITA:n ranking-listalla oli 68. tila, jonka hän saavutti heinäkuussa 2007.


title: Muhammad Marbawi

text: Marbawi oli mukana maansa viidenneksi sijoittuneessa joukkueessa Madridin MM-kisoissa 2005 ja oli samoissa kisoissa henkilökohtaisen kilpailun 39. Hän ampui Malesian joukkueessa myös Aasian kisoissa 2006, joissa tuloksena oli neljäs sija. Marbawi sijoittui kisojen henkilökohtaisessa kilpailussa neljänneksitoista. Hän sai hopeaa joukkuekilpailusta Aasian-mestaruuskilpailuissa 2007 ja oli Malesian kuudenneksi sijoittuneessa joukkueessa Pekingin olympialaisissa 2008. Marbawi oli olympialaisten henkilökohtaisessa kilpailussa jaetulla 43. sijalla hävittyään ensimmäisellä pudotuskierroksella Taiwanin Chen Szu-Yuanille pisteen erolla.


title: Zeus murhemielellä

text: Zeus murhemielellä (; ) on Lukianoksen kirjoittama satiiri, joka käsittelee jumalten olemassaoloa ja jumalallista kaitselmusta.


title: Zeus murhemielellä

text: Lukianoksen teos on muodoltaan dialogi. Se alkaa kreikkalaisen mytologian jumalten parista. Zeus on murheissaan siitä, että ihmiset eivät enää usko ja turvaa jumaliin eivätkä uhraa heille hurskaasti. Eräskin ateenalainen oli polttanut uhriksi sitkeää kukkoa ja valmistanut suitsukkeen homeisista aineksista. Kaiken huipuksi Zeus oli kohdannut Stoa poikilen luona kaksi filosofia väittelemästä koulukuntiensa käsityksistä jumalista ja jopa jumalten olemassaolosta. Nämä filosofit olivat epikurolainen Damis ja stoalainen Timokles. Damis katsoi, etteivät jumalat välitä ihmisistä, ja samalla myös kyseenalaisti jumalien olemassaolon kokonaan. Timokles puolusti ajatusta jumalallisesta kaitselmuksesta.


title: Zeus murhemielellä

text: Varsinainen keskustelu teoksessa käydään tämän jälkeen näiden kahden filosofin välillä. Jumalat seuraavat väittelyä olinpaikastaan ja kommentoivat sitä välillä, pitäen Timokleen puolta. Jumalista esiintyvät Zeuksen lisäksi Hermes, Hera, Kolossos eli Rhodoksen kolossi (Helioksen patsas), Herakles, Athene, Poseidon, moitteen jumala Momos, Hermagoras (Hermes Agoraios, Agoralla sijainnut Hermeen patsas), Afrodite sekä Apollon.


title: Zeus murhemielellä

text: Timokles tukee ajatuksiaan jumalista muun muassa runoilijoiden näkemyksillä sekä sillä, että kaikkien kansojen parissa uskotaan jumaliin. Damis vastaa sanomalla runoilijoiden vain halunneen lumota kuulijoitaan sanomalla jotain miellyttävää; eri kansojen uskomukset puolestaan eivät todista mitään, koska ne ovat niin ristiriitaisia. Tämän jälkeen Timokles vetoaa ennustuksiin sekä siihen, että maailmankaikkeus tarvitsee ikään kuin perämiehen ohjaajakseen. Damis sanoo ennustusten olevan sekavia ja maailman tapahtumien osoittavan, ettei kaitselmusta ja ohjausta ole. Lopuksi Timokles turvaa viimeiseen oljenkorteensa: hänen mukaansa jumalia on oltava olemassa, koska myös heille omistettuja alttareita on olemassa. Damis toteaa tähän vain sen, että väittely on selvästikin lopussa.


title: Zeus murhemielellä

text: Teos päättyy Zeuksen toteamukseen, että hän haluaisi mieluummin yhden sellaisen liittolaisen kuin Damis, kuin olisi tuhannen Babylonin valtias.


title: Zeus murhemielellä

text: Ernst Lampén on suomentanut teoksen lyhennellen (Otava 1924).


title: Simon Trummer

text: Simon Trummer (s. 8. kesäkuuta 1989 Frutigen, Bern) on sveitsiläinen moottoriurheilija.


title: Simon Trummer

text: Trummer aloitti uransa karting-sarjoissa ja sijoittui toiseksi Sveitsin juniorien mestaruussarjassa. Vuonna 2006 Trummer sijoittui Formula Lista Junior -sarjassa 18:ksi. Vuonna 2007 Trummer oli Sveitsin Formula Renault -sarjan seitsemäs. Seuraavana vuonna hän sijoittui sarjan toiseksi. Vuonna 2009 Trummer kilpaili International Formula Master -sarjassa ja sijoittui 11:ksi.


title: Simon Trummer

text: Vuonna 2010 Trummer kilpaili GP3-sarjassa Jenzer-tallissa. Hän saavutti kauden aikana vain neljä pistettä, ja hänen maanmiehensä ja tallitoverinsa Nico Müller puolestaan sijoittui kolmanneksi. Trummer jatkoi GP3-sarjassa kaudella 2011 Arden-tallissa. Hän otti kolmesta viimeisestä startista 9 pistettä sijoittuen sarjan 18:ksi. Vuonna 2012 Trummer ajoi GP2-sarjassa jatkaen edelleen Arden-tallissa. Hän saavutti neljä pistettä kauden aikana. Vuonna 2013 Trummer jatkoi GP2:ssa vaihtaen Rapax-talliin saavuttaen 20 pistettä. Vuonna 2014 Trummer jatkoi samassa tallissa saavuttaen yhden kakkossijan ja 26 pistettä sijoittuen sarjan 17:ksi.


title: Simon Trummer

text: Vuonna 2015 Trummer kilpailee FIA World Endurance Championship -sarjassa. Samana vuonna Trummer palasi kesken kauden GP2-sarjaan ja ajoi neljä kilpailua Hilmer Motorsport -tallissa. Hän ajoi myös yhden kilpailun Porsche Supercup -sarjassa.


title: Veronique Marrier D'Unienville

text: Veronique Marrier D'Unienville (s. 18. heinäkuuta 1967) on mauritiuslainen jousiampuja. Hänen paras sijoituksensa FITA:n ranking-listalla on 94. tila, jonka hän saavutti helmikuussa 2008.


title: Veronique Marrier D'Unienville

text: D'Unienville on voittanut Afrikan-mestaruuskilpailuissa kaksi mitalia, henkilökohtaisesta kilpailusta pronssia vuodelta 2008 ja hopeaa 2010. Hän osallistui Pekingin olympialaisiin 2008 41-vuotiaana ja on maansa historian vanhin olympiaurheilija. D'Unienville oli olympialaisten henkilökohtaisessa kilpailussa jaetulla 59. sijalla hävittyään jo ensimmäisellä pudotuskierroksella.


title: Nero (satiiri)

text: Nero eli "Korintin kannaksen puhkaisemisen suunnittelu" (; ) on Lukianoksen nimiin pantu mutta epäperäinen (eli niin sanotun Pseudo-Lukianoksen) satiiri Rooman keisari Nerosta.


title: Nero (satiiri)

text: Teksti on säilynyt yhdessä merkittävässä ja kahdessa vähemmän merkittävässä käsikirjoituksessa, ja se julkaistaan usein osana Lukianoksen teoksia. Teoksen on usein ajateltu olevan todellisuudessa Filostratoksen kirjoittama, ja se on joskus julkaistu myös hänen teostensa joukossa.


title: Nero (satiiri)

text: Teos on muodoltaan dialogi, jossa keskustelevat Menekrates sekä stoalainen filosofi Musonius Rufus. Keskustelussa Menekrates on kyselijän ja Musonius vastaajan roolissa. Menekrates ja Musonius keskustelevat Neron kesken jääneestä yrityksestä kaivauttaa kanava Korintin kannaksen halki ensimmäisellä vuosisadalla (Korintin kanava avattiin lopulta vuonna 1893). Musoniuksen kuvataan olleen mukana kaivutöissä orjana. Tästä keskustelu laajenee käsittelemään Neron luonnetta ja ennen kaikkea tämän lauluharrastusta. Musonius kuvaa Neron olleen suhteellisen taitava laulaja ja esiintyjä, mutta sortuneen tavoittelemaan ja esittämään liian suurta mestaruutta kykyihinsä nähden. Lisäksi keskustellaan Neron hirmutöistä; tämä oli esimerkiksi surmauttanut eräissä laulukilpailuissa hänen kanssaan kilpailleen miehen. Teoksen lopussa iloitaan sanomasta Neron kuolemasta.


title: Nero (satiiri)


title: Mozart-efekti

text: Mozart-efekti viittaa erilaisiin väitteisiin, joiden mukaan klassisen musiikin, etenkin Mozartin sävellysten kuunteleminen vaikuttaa ihmisten kognitiivisiin kykyihin. Nimitystä Mozart-efekti käytettiin ensimmäisen kerran vuonna 1993 tehdyssä tutkimuksessa, jonka mukaan Mozartin musiikin kuuntelu parantaa ihmisen avaruudellisen hahmottamisen kykyä välittömästi, joskin väliaikaisesti. Myöhemmin Mozart-efektillä on viitattu minkä tahansa kognitiivisen toiminnon kehittymiseen Mozartin musiikin kuuntelemisen jälkeen. Mozart-efektiksi on kutsuttu myös sitä, että muodollisen musiikkikoulutuksen on oletettu kehittävän myös musiikkiin liittymätöntä kognitiivista toimintaa.


title: Mozart-efekti

text: Alun perin Mozart-efektin totesivat Rauscher, Shaw ja Ky tutkimuksessaan vuonna 1993. Koehenkilöille soitettiin Mozartin D-duurisonaattia kahdelle pianolle (KV 448), minkä jälkeen he suoriutuivat avaruudellista hahmottamista vaativista testeistä paremmin kuin rentoutusnauhaa kuunnelleet tai hiljaisuudessa istuneet koehenkilöt. Tulos innosti monia tutkijoita ottamaan selvää Mozart-efektistä, josta kehittyi vähitellen eräänlainen tieteellinen legenda. Mozart-efektiä tutkittiin seuraavien vuosien aikana erilaisia kontrolliryhmiä sisältävissä tutkimuksissa, ja lisäksi efektin toimimista testattiin isorotilla.


title: Mozart-efekti

text: Media on popularisoinut Mozart-efektiä, ja lauseesta ”music makes you smarter” (“musiikki tekee älykkäämmäksi”) tuli yksi kansanomaisesti tunnetuimmista psykologisten tutkimustulosten (väärin)tulkinnoista. Käsitteen popularisoitumisen seurauksena esimerkiksi Yhdysvaltojen joissakin osavaltioissa alettiin jakaa äideille ilmaisia klassista musiikkia sisältäviä CD-levyjä, jotta vauvojen kognitiivinen suorituskyky kehittyisi.


title: Mozart-efekti

text: On arveltu, että Mozart-efektin suosiota selittäisi Yhdysvalloissa laajalle levinnyt huoli lasten esiopetuksen tilasta. Tämä ajatus puolestaan lähti liikkeelle yleisestä käsityksestä, että ensimmäiset elinvuodet ovat ratkaisevan tärkeitä lapsen kehitykselle. Tutkimuksissa onkin selvinnyt, että Mozart-efekti herätti suurinta kiinnostusta niissä Yhdysvaltain osavaltioissa, joissa opettajien palkat ovat alhaisimmat, oppilaat menestyvät huonosti kansallisissa testeissä ja opetukseen käytetään vähän rahaa.


title: Mozart-efekti

text: Mozartin musiikin kuuntelemisen vaikutuksia avaruudellisen hahmottamisen kykyihin on usein tutkittu soittamalla koehenkilöille aluksi Mozartin sonaattia KV 448, minkä jälkeen koehenkilöt ovat tehneet avaruudellisen hahmottamisen kykyjä mittaavan testin. Lopuksi Mozartin musiikkia kuunnelleiden koehenkilöiden suoriutumista testissä on verrattu esimerkiksi kontrolliryhmän suoriutumiseen tai ennakkotestien tuloksiin. Mozart-efektin havainneiden tutkimusten mukaan Mozartin musiikin kuunteleminen parantaa suoriutumista avaruudellista hahmottamista mittaavissa testeissä.


title: Mozart-efekti

text: Tutkimuksia Mozartin musiikin kuuntelemisen vaikutuksesta avaruudelliseen hahmottamiseen on tehty ehkäpä enemmän kuin muita Mozart-efektin kognitiivisiin toimintoihin keskittyviä tutkimuksia. Avaruudellista hahmottamista koskevien tutkimusten lisäksi Mozart-efekti on kuitenkin havaittu myös muun muassa kuullunymmärtämistä ja oppimista tarkastelevassa tutkimuksessa.


title: Mozart-efekti

text: Mozart-efektiä käsittelevät tutkimukset ovat usein käyttäneet musiikkina nimenomaan Mozartin D-duurisonaattia kahdelle pianolle KV 448. Mozartin musiikin on esitetty parantavan kognitiivista suorituskykyä erityisen hyvin, koska sen rakenteiden monimutkaisuus säilyy suunnilleen samanlaisena koko teoksen ajan. Myös J. S. Bachin ja F. P. Schubertin musiikin on havaittu parantavan kognitiivista suorituskykyä. Tämän vuoksi on ajateltu, ettei Mozart-efekti liity niinkään juuri Mozartin musiikkiin, vaan pikemminkin klassismin tai romantiikan ajan säveltäjien musiikkiteoksiin yleensä.


title: Mozart-efekti

text: Mielialan ja vireystilan kohoamiseen tukeutuvan teorian mukaan minkä tahansa mielialaa ja vireystilaa kohottavan toiminnan jälkeen ihmisen kognitiivinen suorituskyky paranee. Tätä teoriaa todistamaan pyrkineessä tutkimuksessa koehenkilöitä pyydettiin musiikin kuuntelemisen jälkeen arvioimaan mielipidettään kuullusta musiikista sekä sen aiheuttamasta mielialasta. Tuloksista selvisi, että koehenkilöt pitivät enemmän duuri- kuin mollisävellajissa olevasta teoksesta, ja duurissa liikkuvan teoksen kuulleet suoriutuivat paremmin avaruudellista hahmottamiskykyä mittaavassa testissä. Lisäksi duurissa edennyttä musiikkia kuunnelleiden mieliala ja vireystila olivat kohonneempia kuin mollissa edennyttä musiikkia kuunnelleiden.


title: Mozart-efekti

text: The Trion Model -teoria perustuu aivojen rakenteeseen ja toimintaan. Aivokuori on jakautunut pienempiin toisiinsa yhteydessä oleviin alueisiin, ja yhtä aivoaluetta aktivoitaessa muutkin alueet saattavat kiihdyttää toimintaansa. Siten Mozartin musiikin kuuntelemisen aktivoidessa tiettyjä aivoalueita myös niihin yhteydessä olevan avaruudellista hahmottamista käsittelevän alueen toiminta tehostuu.


title: Mozart-efekti

text: Mozart-efektiä on kritisoitu muun muassa, koska sen on ajateltu muuttavan ihmisten suhtautumista musiikkiin. On esitetty, että musiikkia alettaisiin opettaa ainoastaan sen tuottaman hyödyn takia, ikään kuin musiikki ei itsessään olisi arvokasta. Musiikin on ennustettu muuttuvan välineeksi jonkin ”korkeamman” arvon – tässä tapauksessa avaruudellisen hahmottamisen kyvyn – saavuttamiseksi.


title: Mozart-efekti

text: Mozart-efektiä tarkastelevissa tutkimuksissa käytettyjä kontrolliolosuhteita on arvosteltu, sillä esimerkiksi hiljaisuudessa rentoutumisen ei ole katsottu olevan sopiva vastine aivotoimintaa kiihdyttävälle musiikin kuuntelemiselle. Suuri osa Mozart-efektiä tarkastelevista tutkimuksista on tehty epäluonnollisissa laboratorio-olosuhteissa, ja koehenkilöinä on ollut usein vain nuoria aikuisia. Arvostelun kohteena on siksi ollut Mozart-efektin lähes varaukseton soveltaminen esimerkiksi lapsiin tai muihin rajattuihin ihmisryhmiin, joilla itsellään Mozart-efektin vaikutuksia ei ole tutkittu kovin paljon.


title: Mozart-efekti

text: Koko Mozart-efektin olemassaolo on saanut kritiikkiä osakseen, koska kaikki tutkimukset eivät ole havainneet efektiä. Alkuperäinen Rauscherin, Shaw’n ja Kyn Mozart-efektin todennut tutkimus on jopa toistettu lähes samanlaisena vuosia myöhemmin, mutta tulosten perusteella selvää efektiä ei ilmennyt.


title: Aída Román

text: Aída Nabila Román Arroyo (s. 21. toukokuuta 1988 México) on meksikolainen jousiampuja. Hänen paras sijoituksensa FITA:n ranking-listalla on 11. tila, johon hän on yltänyt viimeksi heinäkuussa 2010.


title: Aída Román

text: Román voitti hopeaa henkilökohtaisesta kilpailusta Pan-Amerikan kisoissa 2007 ja oli mukana myös maansa neljänneksi sijoittuneessa joukkueessa. Hän osallistui seuraavana vuonna Pekingin olympialaisiin, joissa hän sijoittui kolmanneksitoista hävittyään kolmannella kierroksella pohjoiskorealaiselle Kwon Un-Silille. Lontoon olympialaisissa 2012 hän sai hopeaa hävittyään finaalissa eteläkorealaiselle Ki Bo-baelle. Joukkuekisassa Meksiko sijoittui seitsemänneksi.


title: Vuoka

text: Vuoka on metallinen, keraaminen tai lasinen astia, jossa paistetaan tai haudutetaan ruokaa uunissa. Tällaisessa astiassa paistamalla valmistettu ruoka on paistos.


title: Vuoka

text: Alumiini on hyvän lämmönjohtavuutensa takia suosittu metallisten vuokien, kuten kakkuvuokien materiaali. Sisäpinta voi olla pinnoitettu teflonilla, joka estää ruoan tarttumista vuokaan. Myös kertakäyttöiset, pakastamiseenkin soveltuvat uunivuoat valmistetaan ohuesta alumiinifoliosta.


title: Vuoka

text: Emaloitu metallivuoka ei johda lämpöä kovin hyvin, ja ruoka tarttuu siksi sen pintaan melko helposti. Emalivuokia on saatavana hyvin monissa väreissä ja myös koristekuvioituina.


title: Vuoka

text: Uuninkestävät keramiikkavuoat valmistetaan fajanssista, kivitavarasta, posliinista tai jostakin erikoismassasta. Lasituksen kestävyys on tärkeää. Paksu keraaminen astia lämpenee metallisia hitaammin, joten ruoka voi vaatia pidemmän paistoajan.


title: Vuoka

text: Lasiset uunivuoat valmistetaan tulenkestävästä lasimassasta, kuten Pyrexistä tai Jena-lasista. Lasivuoka ei johda lämpöä järin hyvin, joten sisäpinta on voideltava ettei ruoka tartu siihen. Lasivuoka ei kestä liian nopeita lämmönvaihteluita.


title: Vuoka

text: Uusimpia vuokamateriaaleja on silikoni, josta valmistettuja vuokia ei tarvitse voidella lainkaan. Silikonivuokien haittapuolena on materiaalin löysyys: täytetty vuoka on varminta laittaa uuniin ritilällä nostaen.


title: ARA Veinticinco de Mayo (1890)

text: ARA Veinticinco de Mayo oli Argentiinan laivaston panssarikansiristeilijä. Alus ostettiin Armstrong Whitworthilta, joka laski sen vesille 5. toukokuuta 1890 nimettynä "Nicocheaksi". Se valmistui helmikuussa 1891.


title: ARA Veinticinco de Mayo (1890)

text: Elswickin telakka sai kesäkuussa 1886 luvan valmistaa uuden risteilijän varastoon (eli aluksesta ei ollut varsinaista tilausta, vaan telakan työllistämiseksi valmistettavan aluksen). Toimeksiannon mukaan alus tuli aseistaa muuten kuten hieman aiemmin tilattu "Piemonte", mutta neljä kuusituumaista tuli korvata kahdeksalla 4,7 tuuman 36 paunan pikatykillä. Aluksen nopeuden tuli olla suurin mahdollinen 330 jalan alukselle. Aluksen köli laskettiin vesille 18. kesäkuuta 1888 telakkanumerolla 541.


title: ARA Veinticinco de Mayo (1890)

text: Alus perustui Philip Wattsin piirustuksiin. Siinä oli kaksoispohjalla varustettu teräsrunko lukuun ottamatta kattila- ja konehuoneita. Suojaava panssarikansi kattoi koko aluksen 3,5-4,5-tuumaisena. Aluksen aseistuksena oli kaksi Kruppin 8,2 tuuman tykkiä, jotka olivat nousevissa kasemateissa etu- ja takakannella. Apuaseina olivat kahdeksan 4,7 tuuman tykkiä asennettuna neljä kummallekin kyljelle. Aluksessa oli kiinteä keulaan asennettu torpedoputki ja yksi kummallakin kyljellä. Aluksessa oli kaksi mastoa tulenjohtopaikkoineen sekä kaksi suurta savuhormia.


title: ARA Veinticinco de Mayo (1890)

text: Alusta tarjottiin heinäkuussa 1889 Chilelle, mutta se myytiin syyskuussa Argentiinalle.


title: ARA Veinticinco de Mayo (1890)

text: Argentiinan viimeinen maksuerän viipyessä alus makasi huhtikuusta heinäkuuhun 1891 ankkurissa Tyne-joella valmiina ja miehistöineen. Se lähti elokuussa matkaan saapuen Buenos Airesiin 17. syyskuuta koettuaan matkalla myrskyävän Atlantin. Aluksen palvelus oli normaalia rauhan ajan palvelusta, kunnes se poistettiin palveluksesta 1921.


title: Rottakuningas

text: Rottakuningas () on vanha keskieurooppalainen nimitys ilmiölle, jossa suuri joukko nuoria rottia takertuu hännistään ja joskus myös jaloistaan toisiinsa pääsemättä irtaantumaan. Syynä on häntien tahmaantuminen esimerkiksi verestä tai ulosteista ahtaassa pesässä. Sinänsä harvinaisella ilmiöllä on ollut suurehko merkitys eurooppalaisessa kansanperinteessä, erityisesti Saksassa, koska rottiin liitettiin monia taikauskoisia käsityksiä. Rottarykelmän löytymistä pidettiin huonona enteenä. Vanhoissa tarinoissa rottarykelmien kokoa (takertuneiden rottien määrää) lienee usein liioiteltu.


title: Rottakuningas

text: Vanhin varma tieto rottakuninkaasta on vuodelta 1748, jolloin saksalainen mylläri Johann Heinrich Jäger löysi kahdeksantoista rotan muodostaman sykkyrän. Suurin tunnettu rottarykelmä löydettiin toukokuussa 1828 Buchheimissa, Saksan Baden-Württembergissä erään talon savupiipusta. Siinä rottia oli peräti 32. Muumioitunut rottatukku on yhä näytteillä Mauritianum-museossa Altenburgissa.


title: Vigiles

text: Vigiles ("cohortes vigilum", latinan sanasta "vigil" ’valveilla oleva’) olivat antiikin Rooman puolisotilaallisia joukkoja, jotka toimivat Rooman kaupungin palokuntana ja järjestyksenvalvojina. Rooman keisari Augustus perusti yksikön vuonna 6 jaa. Se koostui seitsemästä tuhannen miehen kohortista ja oli ritarisäätyisen prefektin ("praefectus vigilum") komennossa. Joukkojen tehtävänä oli sammuttaa paloja sekä partioida öisin kaduilla ja huolehtia paloturvallisuudesta. He ottivat myös kiinni varkaita ja karanneita orjia. Runoilija Juvenalis kutsui heitä ”pikku ämpärimiehiksi” ("sparteoli"), ja he olivat tärkeässä asemassa palontorjunnassa ja järjestyksenvalvonnassa keisariajan Roomassa.


title: Vigiles

text: Tasavallan aikana Rooman kaupunki oli tiheään rakennettu ja siellä oli paljon puisia rakennuksia, jotka olivat herkkiä syttymään. Järjestyksenpidosta ja palovartioinnista huolehtivat "tresviri capitales" -virkamiehet, mutta öisin vastuu kuului "quinqueviri cis Tiberim" -virkamiehille (). Palovartiointi ei kuitenkaan ollut tehokasta, ja monet keinottelijat ansaitsivat omaisuuksia yksityisten palokuntien avulla. Myöhäisen tasavallan aikana Marcus Licinius Crassuksen komennossa oli koulutettuja orjia, jotka toimivat kaupungissa palokuntina. He eivät kuitenkaan toimineet kaupungin hyväksi, vaan Crassuksen tavoitteena oli ostaa palavat talot pilkkahintaan, sammuttaa palo ja kehittää sitten tonttia. Jos omistaja ei suostunut maksamaan, Crassus antoi talon palaa poroksi.


title: Vigiles

text: Augustuksen aikana ediili Egnatius Rufus kokosi toisen orjista koostuneen palokunnan, jonka avulla hän sammutti onnistuneesti useita paloja. Hänen poliittinen kunnianhimonsa johdatti hänet kuitenkin tuhoon. Rooman senaatti syytti häntä salaliiton suunnittelusta ja tuomitsi hänet kuolemaan. Vuonna 21 eaa. Augustus otti Rufuksen joukon hallintaansa, ja asetti 600 orjaa ediilien komentoon sammuttamaan paloja. Tämä muodosti tulevien vigiles-joukkojen perustan.


title: Vigiles

text: Augustus perusti vigiles-joukot Roomassa riehuneen tulipalon jälkeen vuonna 6 jaa. Toisin kuin muut kaupungin sotilasyksiköt, vigiles-joukot eivät koskaan osallistuneet sotaretkiin. He olivat kuitenkin saaneet sotilaskoulutuksen ja osallistuivat moniin Rooman kaupungin levottomuuksiin. He osallistuivat entisen komentajansa Naevius Sutorius Macron johdolla Sejanuksen kaatamiseen vuonna 31 jaa., sekä vuosien 69 ja 193 sisällissotien taisteluihin kaupungissa. Vigiles-joukkojen sotilasroolia ei tosin pidä yliarvioida, sillä heillä ei ollut aseita.


title: Vigiles

text: Rooman palo tuhosi suuren osan kaupungista vuonna 64. Suuria, laajoja alueita tuhonneita tulipaloja tapahtui myös vuosina 80, 192 ja 217, jolloin salamanisku sytytti tulipalon ja Colosseum vaurioitui, sekä vuonna 238, jolloin palo syttyi mellakoiden seurauksena. On arvioitu, että Roomassa saattoi syttyä joka päivä sata tulipaloa, joista 20 oli suuria ja kaksi vakavia. Tulipalo saatiin yleensä sammumaan jo alkuvaiheessa vigiles-partioiden nopean väliintulon ansiosta. Vuosina 193–211 hallinnut keisari Septimius Severus kasvatti vigiles-joukkojen kokoa. 200-luvulla heistä tuli pretoriaaniprefektin alaisia. Vigiles-joukot poistuivat käytöstä 300-luvulla.


title: Vigiles

text: Augustus jakoi Rooman kaupungin 14:ään kaupunginosaan ("regio"). Vigiles-joukot koostuivat seitsemästä tuhannen miehen kohortista, mikä viittaa siihen, että yksi kohortti oli vastuussa kahdesta "regiosta". Jokaista kohorttia komensi tribuuni, ja ne oli jaettu seitsemään centuriaan, joita komensivat centuriot. Vigiles-joukoissa palvelleet alemmat upseerit kuten "immunes" ja "principales" nousivat usein yksiköidensä riveistä. Centuriot siirrettiin normaalisti toisista yksiköistä ja tribuunit olivat entisiä vanhempia centurioita legioonista. Normaalisti vigiles-joukoissa palvelleet tribuunit siirtyivät palveluksensa jälkeen "cohortes urbanae", ja pretoriaanikohorttien komentoon. Koko yksikön komennossa oli keisarin nimittämä ritarisäätyinen prefekti ("praefectus vigilum"), joka oli ruokahuollosta vastaavaa prefektiä, Egyptin prefektiä ja pretoriaaniprefektiä alempi arvo.


title: Vigiles

text: Tacitus ei sisällyttänyt vigiles-joukkoja Rooman armeijan yksiköt luettelevaan listaansa vuonna 23 jaa., mikä viittaa siihen, että heitä ei laskettu sotilaiksi. Vaikka vigiles-joukkoihin kuului alun perin orjia, heidän asemansa nousi vähitellen. Augustuksen aikana yksikköön värväytyi vapautettuja orjia, ja Tiberiuksen aikana palvelusaika määritettiin kuuden vuoden pituiseksi, jonka jälkeen yksikön miehet saivat Rooman kansalaisuuden. Myöhemmin palvelusaika lyhennettiin kolmen vuoden pituiseksi, ja kansalaisetkin värväytyivät yksikköön. 200-luvun alussa vigiles-joukkoja alettiin jo pitää sotilaina, mutta he eivät osallistuneet sotilasoperaatioihin. Vigiles-joukoissa oli myös viimeistään Severusten ajalta lähtien neljä lääkintämiestä ("medici") jokaisessa kohortissa. Nämä miehet olivat piirtokirjoituksista päätellen luultavasti koulutuksen käyneitä lääkäreitä ja heidän lukumääränsä vihjaisi, että he hoitivat myös tavallisia ihmisiä. Vigiles-joukoissa näyttää myös olleen hierojia ("unctores") pitämässä miehiä hyväkuntoisina.


title: Vigiles

text: Jokaisella kohortilla oli pysyvä kasarmi ja kaksi "excubitoriaa" eli paloasemaa, joissa päivystävät miehet odottivat valmiina palojen varalta. Joukkojen tehtävänä oli partioida öisin kaduilla ja huolehtia paloturvallisuudesta. He ottivat myös kiinni varkaita ja karanneita orjia. Yksityishenkilöiden tuli pitää talossaan vettä ja palontorjuntavälineitä tulipalojen varalta. On mahdollista, että tämä määräys tuli voimaan keisari Neron aikana vuoden 64 Rooman palon jälkeen. Vigiles-joukoilla oli käytössään runsaasti vettä, mutta vesijohtojen heikon paineen ja joustavien letkujen puuttumisen takia sammutustyö oli hoidettava mies- ja ämpärivoimin. Vigiles-joukkojen varusteisiin kuuluivat ämpärit ("hamae"), tikapuut ("scalae"), pumput ("sifoni"), joita oli jokaisella kohortilla kaksi, puoshaat ("uncini"), heittokoukut ("falces"), hakut ("dolabres"), kirveet ("secures") ja peitteet ("centones"), joita käytettiin liekkien sammuttamiseen ja ehkä myös rakennuksista hyppäävien ihmisten pelastamiseen. Jokaisella kohortilla oli käytössään myös kolme ballistaa, joita ehkä käytettiin palokujien tekemiseen. Niitä käytettiin mahdollisesti myös köysien ampumiseen rakennusten ikkunoihin ihmisten pelastamiseksi. Joukot käyttivät ehkä myös "acetumia", heikkolaatuista viiniä, joka saattoi toimia tulta sammuttavana aineena. Ainetta saatettiin levittää patjoihin, joita sitten käytettiin liekkien sammuttamiseksi tai suojana tulelta.


title: Vigiles

text: Piirtokirjoitusten perusteella tiedetään, että vigiles-joukkojen tukikohta sijaitsi Via Flaminian varrella lähellä Serviuksen muurin Porta Ratamena -porttia. Sinne oli sijoitettu yksikön ensimmäinen kohortti. Neljä centuriaa oli sijoitettu Ostiaan turvaamaan viljantuontia ja heidän käyttämänsä kasarmi on löydetty ja tunnistettu. Piirtokirjoitusten mukaan joukkoja luultavasti kierrätettiin ja miehet palvelivat Ostiassa rajallisen ajan.


title: Maakuntaliitto

text: Maakuntaliitot Suomessa olivat aatteellisia, rekisteröityjä yhdistyksiä, joita alettiin perustaa Suomen maakuntiin maakuntahengen kasvaessa 1920-luvulta lähtien, ensin Varsinais-Suomessa vuonna 1927 ja viimeisimpänä Päijät-Hämeessä vuonna 1967.


title: Maakuntaliitto

text: Maakuntaliitot muotoutuivat alueensa kuntien edunvalvojiksi sekä kulttuuri- ja kotiseututyön yhteistyöfoorumeiksi. Mm. seutukaavoitusjärjestelmän lakisääteinen läpivienti toteutettiin maakuntaliittojen aloitteesta 1960-luvun alkupuolella.


title: Maakuntaliitto

text: Vuoden 1994 alusta voimaan astuneen aluekehityslainsäädännön uudistuksen yhteydessä siihenastiset maakuntaliitot ja seutukaavaliitot yhdistettiin nykyisiksi maakunnan liitoiksi, jotka tehtäviltään tulivat poikkeamaan kumpaisistakin edeltäjäorganisaatioistaan. Nimitys "maakunnan liitto" (monikossa "maakunnan liitot") otettiin tuolloin käyttöön tämän eron esille tuomiseksi.


title: Maakuntaliitto

text: Nyttemmin eräät maakunnan liitot (vuonna 2010 Etelä-Savon ja Pohjois-Karjalan maakuntaliitot) ovat ottaneet sanan "maakuntaliitto" uudestaan käyttöön nimessään, ja nimitystä "maakuntaliitto" saatetaan toisinaan käyttää myös Suomen muista nykyisistä maakunnan liitoista.


title: Skive

text: Skive on Tanskassa Keski-Jyllannin alueella sijaitsevan Skiven kunnan keskustaajama. Vuoden 2012 alussa taajamassa oli 20 562 asukasta.


title: Skive

text: Skive on myös entinen kaupunki, mutta vuonna 1970 Tanskassa luovuttiin kaupunkikäsitteestä. Ylöjärvi on Skiven ystävyyskaupunki.


title: El Mundo (täsmennyssivu)

text: El Mundo tarkoittaa seuraavia asioita:


title: Energia Islannissa

text: Energia Islannissa kuvaa Islannin energian ja sähkön tuotantoa ja kulutusta.


title: Energia Islannissa

text: Islannin primaarienergian kulutus asukkaita kohti vuonna 2008 oli lähes yhdeksänkertainen maailman keskiarvoon ja lähes 2 ½ -kertainen suomalaisiin verrattuna (Maailma 6 688 milj.as. 142 665 TWh ja Suomi 5,3 milj.as. 410 TWh).


title: Energia Islannissa

text: Erään arvion mukaan 1000 kilometrin pituisen HVDC-sähkökaapelin vetäminen Islannista Britteinsaarille maksaisi 3,5 miljardia euroa.


title: Energia Islannissa

text: Energian kulutus Islannissa henkeä kohti on maailman suurimpia. Tärkein syy tähän on sähköä hyödyntävän teollisuuden suuri osuus. Muita syitä on kylmän ilmaston aiheuttama talojen lämmitystarve, liikenteen ja kalastuslaivaston osuus. 85% energiasta on kotimaista.


title: Energia Islannissa

text: Islannin energiantuotantokapasiteetista 71,7 % perustuu vesivoimaan, 24,1 % uusiutuviin energialähteisiin ja 4,3 % fosiilisiin polttoaineisiin. Maassa ei ole ydinvoimaa.


title: Energia Islannissa

text: Tuonnin osuus primaarienergiasta vuonna 2008 oli 20 %. Islannin hiilidioksidipäästöt asukkaita kohti vuonna 2008 olivat 64 % suomalaisiin ja 138 % ruotsalaisiin verrattuna. (Ruotsi 46 Mt/9,3 milj as.Suomi 57 Mt/5,3 milj as. , Suomen CO-päästöissä 20 % vuosivaihteluja 1990-2008, siten että 2004 ja 2007 edustavat ”huippuja” ja 2008 ”pohja-arvoa”).


title: Energia Islannissa

text: Sähkönkulutus asukasta kohti oli Islannissa kolminkertainen suomalaisiin verrattuna vuonna 2008. Islanti tuottaa kaiken sähkönsä kotimaisella uusiutuvalla energialla. Pääosa sähköstä käytetään alumiini- ja rautaseostuotannossa,


title: Kouvolan suuralue

text: Kouvolan suuralue on suuralue Kouvolassa. Se käsittää vuoden 2009 kuntaliitosta edeltäneen Kouvolan kaupungin, eli keskustan muutamine lähialueineen. Asukkaita suuralueella on 30 185, vaikka pinta-ala on vain 2 % uuden Kouvolan pinta-alasta. Suurimpia asuinalueita ovat Kangas, Tornionmäki, Kaunisnurmi, Lehtomäki, ja Eskolanmäki.


title: Kouvolan suuralue

text: Kouvolan suuralueeseen kuuluvat seuraavat kaupunginosat:


title: Viktor Fasth

text: Erik Sixten Viktor Fasth (s. 8. elokuuta 1982 Kalixin kunta, Ruotsi) on ruotsalainen jääkiekkomaalivahti, joka edustaa tällä hetkellä SHL-joukkue Vaxjö Lakersia.


title: Viktor Fasth

text: Fasth pelasi 18-vuotiaasta asti Ruotsin alempia sarjoja, II- ja I-divisioonaa Brooklyn Tigersin, Vänersborgin, Tvåstad Cobrasin ja Tingsrydin joukkueissa. Hän oli nostamassa Tvåstadia II-divisioonasta I-divisioonaan keväällä 2003. Keväällä 2007 Fasth torjui Tingsrydin HockeyAllsvenskanin karsintoihin asti, mutta joukkue jäi kuitenkin ilman sarjanousua. Hänen torjuntaprosenttina 92,2 % oli I-divisioonan paras.


title: Viktor Fasth

text: Vuodet 2007–2010 Fasth torjui HockeyAllsvenskan-joukkue Växjö Lakersissa. Hän oli ensimmäisellä kaudellaan 2007–2008 pelastamassa joukkuetta putoamiselta I-divisioonaan ja kolmannella kaudellaan 2009–2010 Lakers selviytyi Elitserienin karsintoihin asti, mutta sarjanousua ei tullut. Fasthin torjuntaprosentti 93 oli runkosarjan paras.


title: Viktor Fasth

text: Kaudeksi 2010–2011 Fasth siirtyi Elitserieniin ja nousijajoukkue AIK:hon. Hänestä tuli joukkueen ykkösmaalivahti ja torjui AIK:n peräti välieriin asti. Fasth palkittiin kauden päätteeksi Elitserienin parhaana pelaaja Guldpuckenilla, parhaana maalivahtina Honken Trophylla ja valittiin Ruotsin tähdistökentälliseen.


title: Viktor Fasth

text: Helmikuussa 2011 Fasth teki kaksivuotisen jatkosopimuksen AIK:n kanssa. Hänen toinen kautensa AIK:ssa oli tilastollisesti vieläkin parempi kuin ensimmäinen, ja hänet valittiin toistamiseen sarjan parhaaksi maalivahdiksi. Kaudeksi 2012–2013 hän siirtyi NHL-liigan Anaheim Ducksiin. Sopimus on yksivuotinen.


title: Viktor Fasth

text: Kaudella 2013-2014 Fasth loukkaantui jo kauden alussa pelaten vain 5 runkosarjaottelua. Anaheim Ducks kauppasi hänet päivää ennen siirtotakarajan umpeutumista 4. maaliskuuta 2014 Edmonton Oilersiin vaihdossa viidennen kierroksen varaukseen ja kolmannen kierroksen varaukseen.


title: Viktor Fasth

text: Fasth pelasi Edmontonissa kauden 2014 loppuun ja koko seuraavan kauden. Yhteensä pelejä kertyi Edmontonin paidassa 33. 9. heinäkuuta 2015 Fasth hyvästeli NHL-kaukalot ja teki kaksivuotisen sopimuksen KHL:n TsSKA Moskovan kanssa. Moskovassa Fasth ei kyennyt valtaamaan ehdottoman ykkösmaalivahdin roolia Ilya Sorokinilta joten kahden KHL-kauden jälkeen Fasth teki toukokuussa 2017 kolmivuotisen sopimuksen SHL-seura Vaxjö Lakersin kanssa.


title: Viktor Fasth

text: Viktor Fasth pelasi Ruotsin joukkueessa Slovakian MM-turnauksessa 2011 ja voitti hopeaa. Hän aloitti joukkueen kakkosmaalivahtina, mutta nousi turnauksen aikana Erik Ersbergin ohi ykkösmaalivahdiksi. Fasth valittiin kisojen arvokkaimmaksi pelaajaksi, parhaaksi maalivahdiksi sekä tähdistökentälliseen torjuntaprosentin ollessa seitsemän ottelun jälkeen 94,57 %. Loppuottelussa Suomea vastaan hän päästi sisään kuitenkin kuusi maalia, joista viisi tehtiin hänen selkänsä taakse kolmannessa erässä. Fasth edusti Ruotsia myös jääkiekon MM-kilpailuissa vuonna 2017.


title: Hammasjärvi

text: Hammasjärvi voi tarkoittaa seuraavia:


title: Ma (vaunu)

text: MA on kaksiakselinen soran kuljetukseen tarkoitettu rautatievaunu.


title: Ma (vaunu)

text: Vaunutyyppiä on käytetty VR:n liikenteessä ratojen huollossa varsin runsaasti. Rakenteeltaan se on matalalaitainen puurakenteinen avovaunu, jonka laidat voitiin avata joko ylä- tai alareunasta tarpeen mukaan.


title: Ma (vaunu)

text: Vaunutyyppiä käytettiin myös panssarijunan suojavaununa. Siinä käytössä vaunu lastattiin soralla ja radankorjaustarvikkeilla. Soravaunut olivat junan päissä, koska ne oli tarkoitettu radalle mahdollisesti asetettujen maamiinojen räjäyttämiseen.


title: Ma (vaunu)

text: Vaunutyyppiä on olemassa myös kapearaiteisena.


title: Ma (vaunu)

text: Liikenteestä vaunu syrjäytyi jo 50-luvulla uuden teräsrakenteisen Mas-vaunun tieltä. Sitä puolestaan ei ole ollut olemassa kapearaiteisena; yhtä kappaletta käytetään edelleen Jokioisten museorautatiellä radan sorastukseen lavettivaunuun lastattuna.


title: Ma (vaunu)

text: Kaksi Ma-vaunua on asennettu Panssarimuseossa olevan panssarijunan yhteyteen. Myös Haapamäen höyryveturipuistossa on joitakin kunnostusta kaipaavia Ma-vaunuja.


title: Lublinin unioni

text: Lublinin unioni oli Liettuan suuriruhtinaskunnan ja Puolan kuningaskunnan välillä vuonna 1569 solmittu liitto, joka korvasi maiden välisen personaaliunionin reaaliunionilla. Unionin myötä valtioiden unionin hallitsija piti näin sekä Puolan kuninkaan että Liettuan suuriruhtinaan arvonimeä. Unioni solmittiin virallisesti 1. heinäkuuta 1569 Lublinin kaupungissa.


title: Lublinin unioni

text: Liivinmaan sodan ensimmäisen vaiheen päätyttyä Puolan vaatimukset Liettuaa kohtaan vahvistuivat, kun Liettua kärsi samaan aikaan tappioita Moskovalle sen menettäessä Polotskin alueen. Puolalaiset kutsuivat koolle yhteisen sejmin syksyllä vuonna 1563, mutta Liettua lähetti sinne vain muutaman edustajan. Puola halusi sitoa Liettuan kiinteämmin Puolan yhteyteen, sillä Puolan kuningas Sigismund Augustilla ei ollut perillistä, ja tämä pelkäsi maiden välisen personaaliunionin hajoamista kuolemansa jälkeen. Sejmin kokoontuessa liettualaisten sotaonni kääntyi Mikalojus Radvila Punaisen voittaessa venäläiset Ulassa. Liettualaiset torjuivat sejmissä esityksen yhteisestä valtiosta ja palasivat Liettuaan. Puolalaiset kuitenkin kutsuttiin jatkamaan neuvotteluja Vilnaan. Liettualaisten lähdettyä Sigismund vahvisti asiakirjan, jossa mainittiin yhteinen hallitsija ja valtio, mutta Liettuan herrojen neuvosto torjui päätöksen.


title: Lublinin unioni

text: Vuoden 1564 sejm pidettiin Vilnassa, ja paikalla oli liettualaisten lisäksi Sigismund ja puolalaisten edustajat. Liettuan alempi aatelisto ehdotti myönnytyksiä puolalaisille, mutta Liettuan herrat eivät hyväksyneet niitä. Liettualaiset kuitenkin heikkenivät merkittävästi Vilnan sejmin jälkeen Mikalojus Radvila Mustan kuoltua vuonna 1565. Lisäksi sota Moskovaa vastaan nieli maan varoja. Liettualaiset joutuivat pyytämään tukea Puolasta, joka käytti tilannetta painostaakseen Liettuaa. Liettuan sejm kokoontui jälleen 1568, ja saman vuoden joulukuussa kuningas Sigismund antoi peruskirjan, jossa tämä lupasi turvata Liettuan valtion. Seuraava yhteinen sejm kokoontui Lublinissa 1569. Puolalaiset esittivät Liettuan muuntamista Puolan maakunnaksi, minkä liettualaiset hylkäsivät. Sen sijaan liettualaiset ehdottivat unionia, jossa molemmilla osapuolilla olisi samanlaiset oikeudet. Sigismund ilmoitti kuitenkin toimivansa puolalaisen mielipiteen mukaan 28. helmikuuta, mikä johti liettualaisten lähtöön pois sejmistä.


title: Lublinin unioni

text: Liettualaisten poistuttua Sigismund II alkoi erottaa Liettuan eteläisiä osia liittäen ne Puolaan paikallisen ruteeniaateliston tuella. Ensin Liettuasta erotettiin ensin läntinen Podlesie (sisälsi mm. Brestin ja Białystokin seudut), sittemmin Volynia ja lopulta myös Kiova ja Podolia. Liettualaiset päättivät näiden toimenpiteiden jälkeen lähettää uuden delegaation sejmiin maaliskuussa 1569. Neuvottelut Lublinissa saatiin lopulta päätökseen 1. heinäkuuta, ja niiden tuloksena oli Lublinin unioni. Unionisopimuksen mukaan kaksi kansakuntaa muodostivat yhteisen valtion, mutta molemmat säilyttivät autonomian. Hallitsija olisi unionista lähtien sekä Puolan kuningas että Liettuan suuriruhtinas. Tilanne oli ollutkin jo ennen unionia käytännössä sama, mutta unionisopimus muutti tilanteen "de factosta" "de jure" -tilanteeksi.


title: Lublinin unioni

text: Hallitsija valittaisiin vaaleilla Puolassa, ja vaalit olisivat päteviä, vaikka liettualaiset eivät niihin jostain syystä osallistuisi. Valtiolle tulisi yhteinen aatelisparlamentti, joka muodostuisi edustajahuoneesta ja senaatista. Niihin valittaisiin puolestaan edustajia molempien osapuolien keskushallinnosta ja voivodikunnista. Unionin myötä valtiolla olisi myös yhteinen lainsäädäntö, ulkopolitiikka ja valuutta. Molempien osapuolien aatelisilla olisi samat oikeudet hankkia maata tai saada virkoja yhteisvallan molemmissa osissa. Molemmat osapuolet säilyttivät unionisopimuksen nojalla oman armeijan, sinetin ja valtionkassan.


title: Lublinin unioni

text: Unioni oli kompromissi liettualaisten itsenäisyystahtojen ja puolalaisten pakkoliitosajatusten välillä. Käytännössä Puola oli kuitenkin unionin hallitseva osapuoli, ja unionin solmimisen jälkeen liettualaiset joutuivat jatkuvasti puolustamaan autonomiaansa. Lublinin unioni esitettiin pitkään Liettuan pakkoliitoksena Puolaan sekä liettualaisessa että puolalaisessa historiankirjoituksessa. Unionin jälkeen muodostuneen valtion virallinen nimi oli "Puolan kuningaskunta ja Liettuan suuriruhtinaskunta", mutta valtiosta käytettiin yleisesti tasavaltaa merkitsevää "Rzeczpospolita".


title: The Expendables 2

text: The Expendables 2 on Sylvester Stallonen sekä Richard Wenkin käsikirjoittama ja Simon Westin ohjaama yhdysvaltalainen toimintaelokuva. Elokuva sai ensi-iltansa 17. elokuuta 2012, ja se on jatko-osa vuonna 2010 valmistuneelle "The Expendablesille". Aluksi elokuva sai kriitikoilta ristiriitaisen vastaanoton, mutta elokuva on tästä huolimatta ollut kaupallinen menestys.


title: The Expendables 2

text: Elokuva perustuu Wenkin, Ken Kaufmanin ja David Agoston luomaan tarinaan, ja sen pääosissa nähdään Sylvester Stallonen ohella Jason Statham, Jet Li, Dolph Lundgren, Terry Crews, Chuck Norris, Randy Couture, Liam Hemsworth, Jean-Claude Van Damme, Bruce Willis sekä Arnold Schwarzenegger. Elokuva kertoo palkkasoturiryhmä The Expendablesista, joka lähtee kostoretkelle menetettyään ryhmänsä uusimman vahvistuksen viholliselleen Jean Vilainille, joka aikoo rikastua aseisiin sopivan plutoniumin avulla.


title: The Expendables 2

text: Expendables-ryhmä lähtee komennukselle Nepaliin pelastaakseen kiinalaisen liikemiehen. Ryhmän muodostavat johtaja Barney Ross (Sylvester Stallone), Special Air Servicen entinen sotilas ja veisten mestarikäsittelijä Lee Christmas (Jason Statham), kamppailulajien mestari Yin Yang (Jet Li), asespesialisti Hale Caesar (Terry Crews), räjäytystyön osaava Toll Road (Randy Couture) sekä tarkka-ampujat Gunnar Jensen (Dolph Lundgren) ja Billy the Kid (Liam Hemsworth), joista viimeisin on ryhmän uusin vahvistus. Suorittaessaan tehtäväänsä ryhmä törmää Barneyn vanhaan tuttavaan, Trenchiin (Arnold Schwarzenegger). Saatuaan tehtävänsä päätökseen Yin matkaa pelastetun liikemiehen kanssa takaisin Kiinaan.


title: The Expendables 2

text: Myöhemmin Barneyn on otettava vastaan uusi tehtävä Churchilta (Bruce Willis). Church pakottaa Barneyn ottamaan ryhmään uuden vahvistuksen, tietokonetaitaja Maggien (Yu Nan), jonka avulla ryhmän tulee hankkia Albaniassa alas ammutusta lentokoneesta kassakaappiin kätketyn tietokoneen, joka sisältää salaisen plutoniumkätkön sijainnin ja tiedot. Ryhmän tehtävä ei suju ongelmitta, mutta saa kuitenkin vielä yhden käänteen, kun Jean Vilain (Jean-Claude Van Damme) ottaa Billyn panttivangikseen uhaten tämän henkeä ellei saa kyseistä tietokonetta haltuunsa. Ryhmä luovuttaa tietokoneen hänen haltuunsa, mutta Billy saa tästä huolimatta surmansa Vilainin iskiessä veitsen hänen rintaansa. Viimeisten elinhetkiensä kuluessa Billy pyytää Barneyn katsomaan hänen takkinsa taskuun, mistä hän löytää kirjeen joka on osoitettu Billyn ranskalaiselle tyttöystävälle. Ryhmä hautaa Billyn ja pitää hänelle pienen muistotilaisuuden, jonka jälkeen he lähtevät kostoretkelle Vilainin perään.


title: The Expendables 2

text: Ryhmä lähtee matkaamaan plutoniumin olinpaikkaa kohden, ja päättää yöpyä hylätyssä armeijatukikohdassa. Seuraavana aamuna Vilainin sotilaat käyvät kuitenkin heidän kimppuunsa, mutta paikalle saapunut Booker (Chuck Norris) tappaa heidät raa'asti pelastaen ryhmän jäsenet. Booker kertoo lähellä sijaitsevasta kylästä, jonka asukkaat ovat myös Vilainia vastaan, joten ryhmä päättää jatkaa matkaansa sinne. Perillä heitä odottaa tieto, jonka mukaan kaikki kylän miesvoimat on viety vasten tahtoaan plutoniumkaivokselle töihin. Hyökättyään kaivokseen ryhmä jää kuitenkin ansaan; plutoniumin löydyttyä Vilain räjäyttää kaivokset, minkä johdosta ryhmä ja kaivauksilla työskennelleet miehet jäävät loukkuun. Trench ja Church kuitenkin saapuvat paikalle murtaen kaivoksen seinän pelastaen ryhmän ja muiden hengen, minkä jälkeen he lähtevät jahtaamaan Vilainia.


title: The Expendables 2

text:
Expendables-ryhmä saavuttaa Vilainin lentokentällä Trenchin, Bookerin ja Churchin avustuksella, minkä jälkeen Barney lähtee jahtaamaan Vilainia läheiseen hangaariin, jossa kaksikko kamppailee raivoisasti kunnes Barney iskee veitsen Vilainin rintaan kostaen Billyn kuoleman. Tehtävän päätyttyä he lähettävät Billyn kuvan ja kirjeen sekä suuren summan rahaa Pariisiin Billyn tyttöystävä Sophialle. Barney on tyytyväinen toteutettuaan Billyn viimeisen toiveen, mutta hänen sydäntään kalvaa silti elokuvan kantava teema: koston merkityksettömyys.
Puheet "The Expendables 2:sta" käynnistyivät jo ennen kuin "The Expendables" oli ennättänyt elokuvateattereihin Stallonen kertoen, että hänellä olisi ajatus jatko-osaa varten. Haastattelussa vuoden 2010 elokuussa hän kertoi omaavansa ajatuksen käsikirjoitukseen. Myöhemmin elokuvan jakelija Lionsgate Films vahvisti elokuvan saavan ensi-iltansa 17. elokuuta 2012. Ensimmäisen osan ohjannut Stallone keskittyi jatko-osassa nyt pelkästään näyttelemiseen, ja uudeksi ohjaajaksi palkattiin Simon West, joka on tunnettu muun muassa toimintaelokuvien "Con Air" ja "Tomb Raider" ohjaajana.


title: The Expendables 2

text: Elokuvan kuvaukset käynnistyivät 29. syyskuuta 2011, ja ne kestivät yhteensä 14 viikkoa. Elokuvan kuvauksia käytiin Yhdysvaltain New Orleansissa, Bulgariassa ja Kiinassa, ja esimerkiksi elokuvan lopussa lentokentälle sijoittuvat tapahtumat kuvattiin Bulgarian toiseksi suurimmalla lentokentällä Plovdiv Airportilla. Elokuvan tekoa varjosti kuitenkin yhden sijaisnäyttelijän kuolema, sillä 27. lokakuuta 2011 sijaisnäyttelijä Kun Liu menehtyi ja hänen kollegansa Nuo Sun loukkaantui vakavasti räjäytyskohtauksen kuvaamisen yhteydessä. Elokuvan kuvaukset päättyivät 25. joulukuuta,


title: The Expendables 2

text: Avausviikonloppunsa aikana "The Expendables 2" nousi Yhdysvaltain elokuvateattereiden katsotuimmaksi elokuvaksi nettoamalla 28,5 miljoonan dollarin lipputulot. Huomioitavaa kuitenkin on, että lipputulot jäivät noin viidenneksen pienemmäksi kuin vuonna 2010 ensi-iltansa saaneen "The Expendablesin" vastaavat.


title: The Expendables 2

text:
Kriitikoiden vastaanotto elokuvan suhteen lipputulojen positiivisesta menestyksestä huolimatta oli osittain ristiriitainen. "Rotten Tomatoes" -verkkosivuston arviossa elokuva sai ”66-prosenttisesti tuoreen arvosanan” sanoen ”"elokuvan tarjoilevan 1980-luvun toimintaelokuvien ihailijoille upean kokemuksen"”.
Suomessa kriitikot antoivat elokuvalle yhdestä kolmeen tähteä, eli huonosta tyydyttävään vastaavan arvosanan. Esimerkiksi Helsingin Sanomien Nyt-liitteen kriitikko Pertti Avola antoi elokuvalle yhden tähden ja kommentoiden ”"The Expendables 2:n koostuvan äijämäisestä ’huumorista’, hillittömästä väkivallasta, machoilusta ja todella aneemisesta käsikirjoituksesta"”. Iltalehden elokuvakriitikko Tuomas Riskala antoi puolestaan elokuvalle kolme tähteä. Hänen mukaansa ”"The Expendables 2” tarjoaa pohjimmiltaan viihdyttävän parituntisen, jossa on harmillisen paljon hukattua potentiaalia"”. Elokuvalehti "Episodin" arviossa elokuva puolestaan sai kaksi tähteä viidestä, ja ”"mahdollisessa jatko-osassa elokuvantekijöiden toivottaisiinkin panostavan enemmän käsikirjoitukseen"”.


title: The Expendables 2

text: IMDb:n käyttäjien antaman palautteen mukaan (187 819 arvostelua) elokuva on saanut 6,8 tähteä, mikä on aavistuksen verran parempi kuin ensimmäisen osan saama arvostelu.


title: The Expendables 2

text: Kolmannen "The Expendables" -elokuvan kuvaukset saatiin valmiiksi toukokuussa 2014. Elokuva saa Suomen ensi-iltansa 15. elokuuta. Elokuvan on ohjannut Patrick Hughes, ja pääosissa esiintyvät Stallonen, Stathamin, Schwarzeneggerin ja Jet Lin ohella Antonio Banderas, Dolph Lundgren, Wesley Snipes, Mel Gibson ja Harrison Ford.


title: Kirakira (visual novel)

text: Kira☆Kira (キラ☆キラ) on japanilainen Overdriven kehittämä eroge-tyyppinen visual novel -peli. Se julkaistiin alun perin tietokoneelle 27.11.2007. Virallinen englanninkielinen käännös ilmestyin MangaGamerin kääntämä kesäkuussa 2009. Spin-off jatko-osa Kirakira Curtain Call julkaistiin elokuussa 2008. Pelin PlayStation 2-versio julkaistiin 26.2.2009. Eroottisista osuuksista karsittu iPhone ja iPod touch -versio julkaistiin App Storessa 20.11.2009.


title: Kirakira (visual novel)

text: Pelin päähenkilöt "Shikanosuke", "Kirari", "Sarina" ja "Chie" ovat koulunsa kirjallisuuskerhon jäseninä. Kerhoa ollaan lopettamassa, joten he päättävät perustaa punk-bändin tarkoituksenaan esiintyä tulevassa koulujuhlassa ja jättääkseen kerholle kunnon jäähyväiset. Internetiin lisätyn yhtyeen esiintymisvideon johdosta heidät pyydetään soittamaan Nagoyalaiselle klubille. Alun perin bändi oli suunniteltu lopetettavaksi koulujuhlan jälkeen, mutta se päättääkin lähteä kiertueelle ympäri Japania.


title: Vaaleanpunainen pantteri 2

text: Vaaleanpunainen pantteri 2 on Harald Zwartin ohjaama yhdysvaltalainen komediaelokuva vuodelta 2009. Se on jatko-osa vuoden 2006 elokuvalle "Vaaleanpunainen pantteri". Elokuvassa Jacques Clouseaun (Steve Martin) täytyy tehdä yhteistyötä muista maista tulleiden etsivien kanssa, saadakseen kiinni varas Tornadon.


title: Metsola (vuoden 2001 kirja)

text: Metsola on vuonna 2001 ilmestynyt valokuvaaja Jorma Luhdan luontokirja, johon hän on kirjoittanut myös tekstin. Teoksen on kustantanut Maahenki.


title: Metsola (vuoden 2001 kirja)

text:
Useita valokuvanäyttelyitä pitänyt Luhta on palkittu töistään monin palkinnoin, ja "Metsola"-kirjan Maailman luonnonsäätiö valitsi vuoden 2001 luontokirjaksi. Palkintoraadin puheenjohtaja Matti Perttilä esitti palkitsemisperusteina:
"Metsola" on yhdistelmä valokuvateosta, tietokirjaa ja kaunokirjallista teosta. Se kertoo metsosta, suomalaisesta metsästä ja vuosisadan mittaisesta metsäperinteestä. Isoisän kertomukset ja vankka tutkimustieto kulkevat rinnan Luhdan omien kokemuksien kautta syntynyttä tarinaa. Sivujen suuri koko tuo esiin kuvien metsä- ja suotunnelmaa. Teos on ollut menestys, ja siitä on otettu jo kolme painosta.


title: Metsola (vuoden 2001 kirja)

text: Kirja on myös ulkoisesti hieno, ja teksti ja kuvat sovittautuvat erinomaisesti yhteen. Sen taitto on Jyrki Heimosen käsialaa.


title: Juliano Mer-Khamis

text: Juliano Mer-Khamis (29. toukokuuta 1958 Nasaret – 4. huhtikuuta 2011 Jenin) oli israelilalinen näyttelijä, ohjaaja ja poliittinen aktivisti.


title: Juliano Mer-Khamis

text: Mer-Khamisin äiti oli juutalainen ja isä palestiinalaiskristitty, joka kuului Israelin kommunistisen puolueen johtoon 1950-luvulla. Mer-Khamisilla oli suomalainen vaimo.


title: Juliano Mer-Khamis

text: Mer-Khamis palveli Israelin armeijassa laskuvarjojääkärinä ja esiintyi myöhemmin yli 30 elokuvassa, muun muassa John Le Carrén kirjan pohjalta filmatussa elokuvassa "Pieni rumpalityttö" (1984). Vuonna 2010 ensi-iltansa saaneessa elokuvassa "Miral" hän näytteli Sheik Shaabahin roolin.


title: Juliano Mer-Khamis

text: Mer-Khamis toimi myös Freedom Theatre -nimisen teatteri- ja kulttuurikeskuksen johtajana Jeninissä. 2006 perustetun Freedom Theatren perustajiin kuului hänen lisäkseen Al-Aksan marttyyrien prikaatien entinen sotilasjohtaja Zakaria Zubeidi, ruotsalainen Jonatan Stanczak ja Ruotsissa asuva aktivisti Dror Feiler.


title: Juliano Mer-Khamis

text: Mer-Khamis ammuttiin autoonsa Jeninissä 4. huhtikuuta 2011. Teatteri on muutenkin vaikeuksissa kotimassaan. Esimerkiksi joulukuussa 2011 Israelin armeija pidätti kolme sen jäsentä yön kestäneiden kuulustelujen vuoksi.


title: Juliano Mer-Khamis

text: Ryhmä esiintyi Suomen Kansallisteatterissa toukokuussa 2012.


title: Causeway Bay

text: Causeway Bay on alue Wan Chain piirissä Hongkongin saaren pohjoisosassa Hongkongissa. Alue on kaupan ja kulttuurin keskittymä, siellä sijaitsee myös Hongkongin pääkirjasto ja Victoria Park -puisto. Hongkongin metron Island-linjan asemat Tin Hau ja Causeway Bay sijaitsevat alueella.


title: CRP (täsmennyssivu)

text: CRP voi tarkoittaa seuraavia asioita:


title: Həsən Əliyev

text: Həsən Əliyev (s. 14. marraskuuta 1989) on azerbaidžanilainen kreikkalais-roomalaisen tyylin painija, maailman- ja Euroopan mestari.


title: Həsən Əliyev

text: 60-, 66- ja 71-kiloisten sarjoissa paininut Əliyev voitti maailmanmestaruuden Moskovassa 2010 ja Euroopan mestaruuden Bakussa samana vuonna. Lisäksi hän on saavuttanut yhden EM-hopean, kolme EM-pronssia ja yhden pronssin Euroopan kisoista.


title: Gurgaon

text: Gurgaon (, ) on kaupunki Haryanan osavaltiossa Intiassa. Kaupungissa asui 172 955 ihmistä vuonna 2001 väestönlaskennan mukaan. Kaupunki sijaitsee noin 30 kilometriä lounaaseen maan pääkaupungista New Delhistä. Kaupungissa sijaitsee lukuisia kansainvälisten yrityksien tehtaita ja esimerkiksi puhelinkeskuksia.


title: Gurgaon

text: Delhin metron keltainen linja ulottuu Gurgaonin alueelle. Indira Gandhin kansainvälinen lentoasema sijaitsee noin 15 kilometrin päässä kaupungista.


title: Muinaisindoarjalaiset kielet

text: Muinaisindoarjalaiset kielet ovat lingvistisesti ja kulttuurihistoriallisesti tärkeimmät intialaiset kielet. Muinaisindoarjalaisia kieliä on tapana kutsua nimellä sanskrit. Tämä on kuitenkin hieman epätarkka ilmaisu, sillä oikeastaan verbaaliadjektiivi संस्कृत (saṃskṛta- 'kokoonpantu; hienostunut') viittaa varsinkin grammaatikko Pāṇinin 400-300 -lukujen vaihteessa kuvaamaan ja kuvauksellaan vakioimaan klassilliseen sanskritiin. Näin ollen sanskrit kontrastoituu spontaaniin, puhekieliseen prākritiin (प्राकृत, prākṛta- 'ensiksi tehty; luonnollinen'). Esiklassillista sanskritia edeltäneen Veda-kirjallisuuden kielenparsi poikkeaa tästä rakenteeltaan samantapaisesti kuin homeerinen kieli poikkeaa klassillisesta, attikalaisesta kreikasta. Niinpä on myös tapana puhua muinaisindoarjasta Veda-kirjojen kieleen vittattaessa. Toisaalta muinaisindoarjaan on tapana sisällyttää myös kaikki keski-indoarjalaisia kieliä edeltävät kielenparret, jolloin myös klassillinen sanskrit sisällytetään indoarjalaisiin muinaiskieliin. Terminologia ei ole siis täysin vakiintunutta.


title: FPSO

text: FPSO () on öljyn- ja kaasuntuotantoon rakennettu tuotantoalus, joka kykenee tuottamaan, varastoimaan ja purkamaan nesteytettyä kaasua, öljyä ja öljyjalosteita. Yksi esimerkki alustyypistä on vuoden 2011 huhtikuussa toimintansa rakennusaikataulunsa mukaan aloittava "Skarv FPSO", joka käy viimeisen rakennus- ja viimeistelyvaiheensa läpi Aker Solutionsin telakalla Norjan Stordissa.


title: Game of Thrones

text: Game of Thrones on yhdysvaltalainen fantasiadraamasarja, jonka ovat luoneet David Benioff ja D. B. Weiss. Se perustuu George R. R. Martinin "Tulen ja jään laulu" -fantasiakirjasarjaan.


title: Game of Thrones

text: Martin on toiminut yhtenä sarjan vastaavista tuottajista ja on myös käsikirjoittanut muutaman jakson. Benioff ja Weiss ovat käsikirjoittaneet suurimman osan sarjan jaksoista ja he toimivat sarjan pyörittäjinä. Sarjan on tuottanut HBO, joka esitti sen ensimmäisen tuotantokauden keväällä 2011. Suomessa Canal+ esitti sarjan ensimmäisen kauden keväällä 2011 ja Yle TV2 alkoi esittää sitä 12. tammikuuta 2012. Sarjan kahdeksas ja viimeinen kausi esitetään vuonna 2019.


title: Game of Thrones

text: "Game of Thrones" sijoittuu Westerosin ja Essosin maanosiin, joissa yhdeksän vuotta kestänyt kesä on muuttumassa talveksi. Westerosin aatelissuvut kamppailevat sen Seitsemän kuningaskunnan vallasta sillä aikaa kun kylmässä pohjoisessa valtavan jäämuurin takana vanhat taruolennot tulevat uudestaan esiin uhaten koko Westerosin turvallisuutta. Sarja käsittelee hahmojensa kautta monia teemoja ja ongelmia, kuten yhteiskuntaluokkaa, uskontoa, sotaa ja väkivaltaa, seksiä, rikosta ja rangaistusta, sekä lojaaliutta ja oikeutta. Sarjaa on kuvattu Belfastissa, Pohjois-Irlannissa sekä muun muassa Espanjassa, Islannissa, Kroatiassa, Maltalla, Marokossa ja Skotlannissa.


title: Game of Thrones

text: Sarja on rikkonut kotimaassaan katsojaennätyksiä ja saavuttanut laajan, aktiivisen ja kansainvälisen fanikunnan. Se on ollut arvostelijoiden keskuudessa hyvin suosittu, mutta on saanut myös kritiikkiä sen jatkuvan seksin, väkivallan ja seksuaalisen väkivallan käytöstä. Sarja on saanut useita palkintoja muun muassa 47 Primetime Emmy -palkintoa mukaan lukien Parhaasta draamasarjasta kolmesti vuosina 2015, 2016 ja 2018. Sarja on saanut myös Hugo-palkinnon ja Peabody-palkinnon vuonna 2011 sekä viisi Parhaan draamasarjan Golden Globe -ehdokkuutta (2012 ja 2015–2018).


title: Game of Thrones

text: Isosta näyttelijäkaartista Peter Dinklage on palkittu kolmesti roolistaan Tyrion Lannisterina parhaan miessivuosan Primetime Emmyllä (2011, 2015 ja 2018) ja parhaan miessivuosan Golden Globella vuonna 2012. Primetime Emmy -ehdokkuudet sarjan näyttelijöistä ovat saaneet Lena Headey, Emilia Clarke, Kit Harington, Maisie Williams, Nikolaj Coster-Waldau, Diana Rigg ja Max von Sydow.


title: Game of Thrones

text: Sarjan esituotanto alkoi tammikuussa 2007. HBO hankki kirjasarjan oikeudet ja palkkasi David Benioffin ja D.B. Weissin käsikirjoittamaan ja tuottamaan sarjaa. Ideana oli, että yksi tuotantokausi kattaisi yhden kirjasarjan kirjoista. Myöhemmin hahmojen tarinoita kuitenkin siirreltiin kaudelta toiselle ja sarjan kolmas kirja, "Miekkamyrsky", jaettiin kahtia.


title: Game of Thrones

text:
Sarjan pilottijakson budjetti oli noin 5–10 miljoonaa dollaria, ja koko ensimmäisen kauden arvioitu budjetti 50–60 miljoonaa dollaria. Toisen kauden budjettia nostettiin 15 prosentilla, sillä se sisälsi suuren taistelukohtauksen jaksossa ”Mustavirta”.
Huhtikuussa 2014 HBO tiedotti sarjaa jatkettavan viidennen ja kuudennen tuotantokauden verran. Sarjan luojat David Benioff ja D. B. Weiss ovat arvioineet, että tuotantokausia tulisi yhteensä seitsemän tai kahdeksan. Kirjasarjan kirjoittaja George R. R. Martin on jo kertonut heille, miten kirjasarjan on tarkoitus päättyä. HBO-kanava ilmoitti heinäkuussa 2016 että sarja päättyy kahdeksannen tuotantokauden jälkeen. Viimeinen kausi ja sen kuusi jaksoa esitetään vuonna 2019.


title: Game of Thrones

text: Alun perin Benioffin ja Weissin piti käsikirjoittaa kaikki jaksot, paitsi yhden, joka varattaisiin George R. R. Martinille, mutta myöhemmin Jane Espenson ja Bryan Cogman lisättiin käsikirjoittajien tiimiin. Espenson käsikirjoitti jakson ”Kultainen kruunu” () ja Cogman jakson ”Raajarikot, äpärät ja särkyneet” (). Martin käsikirjoitti jakson ”Terävä pää” (). Toisella tuotantokaudella käsikirjoittajien joukkoon lisättiin Vanessa Taylor, joka käsikirjoitti kaksi jaksoa. Ohjaajista Tim Van Patten ohjasi sarjan kaksi ensimmäistä jaksoa ja oli ehdolla parhaan ohjauksen Emmy-palkintoon. Brian Kirk ja Daniel Minahan ohjasivat kumpikin kolme jaksoa ja Alan Taylor ensimmäisen kauden kaksi viimeistä. Toisella kaudella uusia ohjaajia olivat yhden jakson ohjannut Alik Sakharov sekä David Nutter ja David Petrarca, jotka ohjasivat kaksi jaksoa. Elokuvaohjaaja Neil Marshall ohjasi jakson ”Mustavirta” (). Marshall palasi ohjaamaan sarjan neljännen kauden yhdeksännen jakson, joka sekin sisältää suuren taistelun. Kolmannella tuotantokaudella uusia ohjaajia sarjassa olivat Alex Graves ja Michelle MacLaren. Sarjan pyörittäjät Benioff ja Weiss ohjasivat kauden kolmannen jakson ”Rangaistujen kuja” ().


title: Game of Thrones

text: Sarjan esittämätön pilottijakso kuvattiin lokakuussa 2009 Marokossa ja Skotlannissa. Muut sarjan jaksot on kuvattu Maltalla, Pohjois-Irlannissa, Islannissa ja Kroatiassa.


title: Game of Thrones

text: Ensimmäisen tuotantokauden kuvaukset alkoivat 26. heinäkuuta 2010 Belfastissa, Pohjois-Irlannissa ja Mdinan kaupungissa Maltalla. Ulkoilmakohtaukset kuvattiin Pohjois-Irlannin Sandy Braessa Mourne-vuoristossa, Wardin linnassa, Saintfieldin kartanossa, Tollymoren metsissä, Carncastlessa, Magheramornen louhoksessa ja Shane's Castlessa. Toisella kaudella Maltan sijasta Kuninkaansatamaan sijoittuvat kohtaukset kuvattiin Kroatiassa. Lokrumin saarella, St. Dominicin luostarissa sekä Rector's Palacessa kuvattiin Qarthiin sijoittuvat kohtaukset. Lokakuussa 2011 kuvattiin Vatnajökullissa, Islannissa. Kolmannella kaudella kuvausryhmä palasi Marokkoon, Islantiin, Pohjois-Irlantiin ja Kroatiaan. Kuvaukset alkoivat 9. heinäkuuta 2012 Pohjois-Irlannissa ja päättyivät Islannissa 24. marraskuuta 2012. Kolmannen kauden kuvaukset kestivät yhteensä 139 vuorokautta. Neljännellä kaudella käytettiin kahta eri kuvausryhmää kolmen sijaan. Sarjaa kuvattiin yhä Islannissa, Pohjois-Irlannissa ja Kroatiassa, mutta Marokko jäi pois. Viidennen tuotantokauden Dorneen sijoittuvat kohtaukset kuvataan Sevillan maakunnassa, Espanjassa.


title: Game of Thrones

text: Sarjan pukuja ovat inspiroineet muun muassa japanilainen ja persialainen kulttuuri. Dothrakien pukeutuminen muistuttaa beduiinien tyyliä ja villit pukeutuvat turkiksiin kuten inuiitit. Muiden villien ja Yövartion jäsenten käyttäessä hattuja päähenkilöt pysyvät paljain päin, jotta katsojan on helpompi tunnistaa heidät.


title: Game of Thrones

text: Muun muassa Lena Headey, Natalie Dormer ja Emilia Clarke käyttävät sarjaa kuvatessaan peruukkeja, joita valmistetaan kymmenittäin sarjaa varten. Peruukit ovat lähes metrin pituisia ja maksavat jokainen noin 7 000 dollaria. Jokainen peruukki pestään ja muotoillaan kuten oikeat hiukset. Peruukkien asettaminen päähän on pitkä prosessi ja esimerkiksi Clarken ruskeiden hiusten muotoileminen platinanvärisellä peruukilla ja leteillä kestää noin kaksi tuntia. Muut näyttelijät, kuten Jack Gleeson ja Sophie Turner, joutuvat värjäämään hiuksensa usein. Muun muassa Clarken ja dothrakien hiukset, peruukit ja puvut muotoillaan näyttämään siltä kuin niitä ei olisi pesty viikkoihin.


title: Game of Thrones

text: "Game of Thronesia" alettiin esittää HBO-kanavalla 17. huhtikuuta 2011 sekä Yhdysvalloissa että Kanadassa. Seuraavana päivänä Sky Atlantic alkoi esittää sarjaa Iso-Britanniassa ja Irlannissa. Keski-Euroopassa esitykset alkoivat samana päivänä HBO Central Europe -kanavalla. Aasiassa lähetykset alkoivat 28. elokuuta 2011 HBO Asia -kanavalla. Japanissa Star Channel aloitti sarjan esityksen vasta 21. tammikuuta 2013.


title: Game of Thrones

text: C More (silloinen Canal+) alkoi esittää sarjaa Suomessa ja muualla Skandinaviassa 4. toukokuuta 2011. HBO tarjosi Yleisradiolle sopimusta, jonka mukaan se saisi lähettää HBO:n sarjoja yhdeksän kuukautta Yhdysvaltain ensi-illan jälkeen. Yhtiö tarttui mahdollisuuteen ja Yle TV2:lla "Game of Thrones" alkoi 12. tammikuuta 2012.


title: Game of Thrones

text: Sean Bean esittää Talvivaaran lordi Eddard ”Ned” Starkia. Michelle Fairley esittää hänen vaimoaan (Catelyn Stark, o.s. Tully). Heidän viittä lastaan esittävät Richard Madden (Robb), Sophie Turner (Sansa), Maisie Williams (Arya), Isaac Hempstead-Wright (Bran) ja Art Parkinson (Rickon). Kit Harington näyttelee Nedin äpäräpoikaa Jon Nietosta. Alfie Allen näyttelee lordi Starkin suojattia Theon Greyjoyta. Kuningas Robert Baratheonin roolissa on Mark Addy ja hänen vaimoaan Cersei Lannisteria näyttelee Lena Headey. Cersein kahta veljeä Jaime ja Tyrion Lannisteria esittävät Nikolaj Coster-Waldau ja Peter Dinklage. Cersein vanhinta poikaa Joffrey Baratheonia esittää Jack Gleeson ja tämän henkivartijaa, Sandor Gleganea, Rory McCann. Aidan Gillen näyttelee Petyr ”Pikkusormi” Baelishia, joka on yksi kuninkaan neuvonantajista.


title: Game of Thrones

text: Meren takana maanpaossa elävät vallasta syrjäyteyt Targaryenin sisarukset Viserys (Harry Lloyd) ja Daenerys (Emilia Clarke). Viserys naitti siskonsa dothrakipäällikkö Khal Drogolle (Jason Momoa) saadakseen Drogon lupaaman armeijan. Iain Glen näyttelee Jorah Mormontia, Westerosista karkotettua miestä, joka on vannonut suojelevansa sisaruksia. Charles Dance esittää Tywin Lannisteria, joka on Jaimen, Cersein ja Tyrionin isä, ja Casterlykallion valtias. Jon Nietoksen hyvää ystävää Samwell Tarlya näyttelee John Bradley. James Cosmo esittää Yövartion ylikomentajaa Jeor Mormontia. Conleth Hill näyttelee eunukki Varysta, joka toimii kuninkaan neuvonantajana Kuninkaansatamassa. Sibel Kekilli esittää Tyrionin Kolmikärjellä tapaamaa huoraa Shaeta, jonka palkkasoturi Bronn (Jerome Flynn) hankki hänelle. Toisella kaudella mukaan tulleita hahmoja ovat Liam Cunninghamin näyttelemä entinen salakuljettaja Davos Merenverto, Natalie Dormerin näyttelemä Margaery Tyrell, Gwendoline Christie näyttelemä Brienne Tarth ja kuninkaaksi itsensä julistanut Stannis Baratheon (Stephen Dillane) sekä tämän neuvonantajana toimiva, maagisia voimia omaava Melisandre (Carice van Houten).


title: Game of Thrones

text:
Sarjassa on myös lukuisia sivurooleja: Julian Glover esittää vanhaa suurmestari Pycellea, joka kuuluu kuninkaanneuvostoon. Gethin Anthony esittää kuningas Robertin veljeä Renly Baratheonia. Ian McElhinney esittää Barristan Selmyä, kunniallista ritaria, joka on kuningas Robertin palveluksessa. Donald Sumpter näyttelee mestari Luwinia, joka on Talvivaarassa Starkin palveluksessa. Ron Donachie näyttelee Rodrik Casselia, joka kouluttaa Talvivaaran miehiä taistelussa. Susan Brown esittää Septa Mordanea, Sansan ja Aryan opettajaa. Francis Magee esittää Yövartion rekrytoijaa Yorenia.
Päähenkilöiden näyttelijät ovat mainittu sarjan alkuteksteissä.
Sivuhenkilöt, jotka ovat esiintyneet vähintään kahdeksassa jaksossa.


title: Game of Thrones

text: Sarjan näyttelijät ovat pääosin brittejä, mutta joukossa on myös muun muassa yhdysvaltalaisia ja saksalaisia. 5. toukokuuta 2009 ilmoitettiin, että Peter Dinklage oli valittu esittämään Tyrion ”Peikko” Lannisteria. 19. heinäkuuta 2009 ilmoitettiin lisää näyttelijävalintoja kuten Sean Bean (Eddard Stark), Kit Harington (Jon Nietos), Jack Gleeson (Joffrey Baratheon), Harry Lloyd (Viserys Targaryen) ja Mark Addy (Robert Baratheon). Elokuussa 2009 Catelyn Starkin rooliin valittiin Jennifer Ehle. Kuitenkin myöhemmin Michelle Fairley otettiin Ehlen tilalle. 20. elokuuta 2009 ilmoitettiin lisää valintoja joiden joukossa olivat muun muassa Nikolaj Coster-Waldau, Tamzin Merchant (korvattiin myöhemmin Emilia Clarkella), Richard Madden, Iain Glen, Alfie Allen, Sophie Turner ja Maisie Williams. 1. syyskuuta 2009 Cersei Lannisterin rooliin ilmoitettiin Lena Headey. Myöhemmin näyttelijäkaartiin valittiin Rory McCann, Isaac Hempstead-Wright ja Jason Momoa.


title: Game of Thrones

text: Toisen kauden näyttelijävalinnat alkoivat toukokuussa 2011. Uusia hahmoja sarjassa olivat muun muassa Gwendoline Christien näyttelemä Brienne Tarth, Liam Cunninghamin esittämä Davos Merenverto, Oliver Ford Daviesin näyttelemä mestari Cressen, Stephen Dillanen näyttelemä Robertin veli Stannis Baratheon, Natalie Dormerin näyttelemä Renlyn vaimo Margaery Tyrell ja Rose Leslien esittämä Ygritte.


title: Game of Thrones

text: Kolmannen tuotantokauden uudet näyttelijävalinnat ilmoitettiin vuoden 2012 San Diego Comic-Conissa heinäkuun puolivälissä. Diana Rigg esittää Olenna Tyrellia, Margaeryn ja Lorasin isoäitiä. Thomas Sangster ja Ellie Kendrick näyttelevät Jojen ja Meera Reediä, nuoria sisaruksia jotka Bran tapaa, Tobias Menzies esittää Catelynin veljeä Edmure Tullya ja Clive Russell Brynden Tullya, Catelynin setää. Tara Fitzgerald näyttelee Stannis Baratheonin vaimoa Selyse Florentia ja Kerry Ingram heidän tytärtään Shireenia. Richard Dormer esittää kapinallisjoukon johtajaa Beric Dondarrionia. Hänen kanssaan matkaavat Thoros (Paul Kaye) sekä Anguy (Philip McGinley). Mackenzie Crook näyttelee villiä Orellia ja Kristofer Hivju toista villiä, Tormundia. Nathalie Emmanuel näyttelee Missandeita ja Anton Lesser entistä mestaria, Qyburnia. Iwan Rheon valittiin näyttelijäkaartiin 27. heinäkuuta 2012. Hän esittää Ramsay Nietosta. Ciarán Hinds valittiin esittämään villien kuningasta Mance Rayderia 17. elokuuta 2012. Kolme päivää myöhemmin Ed Skrein valittiin esittämään Daario Naharista. Samana päivänä Harmaan Madon rooliin valittiin Jacob Anderson.


title: Game of Thrones

text: Neljännellä kaudella Daario Nahariksen rooli valittiin uudelleen ja Ed Skreinin korvasi Michiel Huisman. Pedro Pascalin esittämä Dornen prinssi Oberyn Martell esitellään neljännellä kaudella. Oberynin rakastajaa Ellaria Hietaa esittää Indira Varma. Roger Ashton-Griffiths näyttelee Suurtarhan lordia Mace Tyrellia, joka saapuu Kuninkaansatamaan tyttärensä Margaeryn häihin. Joel Fry esittää Hizdahr zo Loraqia, jalosukuista miestä Meereenistä, joka tapaa Daeneryksen.


title: Game of Thrones

text: Viidennellä kaudella Doran Martellia esittää Alexander Siddig, ja hänen poikaansa Trystanea näyttelee Toby Sebastian. Myrcella Baratheonin rooli valittiin uudelleen ja viidennellä tuotantokaudella häntä esittää Nell Tiger Free. Doran Martellin kaartinkapteenia Areo Hotahia näyttelee DeObia Oparei. Oberyn Martellin äpärätyttäriä esittävät Jessica Henwick (Nymeria Hieta), Rosabell Laurenti Sellers (Tyene Hieta) ja Keisha Castle-Hughes, joka näyttelee Obara Hietaa. Jonathan Pryce valittiin uuden yliseptonin rooliin. Enzo Cilenti näyttelee entistä orjakauppiasta Yezzania.


title: Game of Thrones

text: Sarja seuraa "Tulen ja jään laulu" -kirjasarjaa tarkasti, ja George R. R. Martin on sanonut, että sen pilottijakso oli erittäin uskollinen kirjan juonelle. Sarja sijoittuu Westerosin Seitsemään kuningaskuntaan, jossa aatelissuvut taistelevat valtaistuimesta. Tarinan alussa vallassa on kuningas Robert Baratheon, joka matkustaa pohjoiseen Talvivaaraan tapaamaan ystäväänsä Eddard Starkia nimittääkseen hänet kuninkaan Kouraksi. Viran edellisen haltijan ja heidän molempien yhteisen ystävän Jon Arrynin kuoltua ennenaikaisesti, Eddard alkaa selvittää asiaa ja lähtee Kuninkaansatamaan Robertin mukana. Samanaikaisesti meren takana maanpaossa asuvat aikaisemman hallitsijan, Aerys Targaryenin, jälkeläiset suunnittelevat vallankaappausta.


title: Game of Thrones

text: Talvivaaran lordi Eddard ”Ned” Stark (Sean Bean) saa vieraakseen kuningas Robert Baratheonin (Mark Addy), kun tämä matkustaa maan pääkaupungista Kuninkaansatamasta tehdäkseen hänestä kuninkaan Kouran, joka on valtakunnan toiseksi korkein virka. Ned ottaa viran vastahakoisesti vastaan. Ned ja hänen vaimonsa Catelyn (Michelle Fairley) saavat kirjeen, jossa kerrotaan Lannisterien murhanneen viran edellisen haltijan Jon Arrynin. Cersei Lannister (Lena Headey) on Robertin vaimo, joka on tullut hänen mukanaan Talvivaaraan. Cersei ei kuitenkaan rakasta miestään vaan hänellä on salasuhde kaksoisveljensä Jaimen (Nikolaj Coster-Waldau) kanssa. Catelynin ja Nedin toiseksi nuorin poika Bran (Isaac Hempstead-Wright) näkee sisarukset rakastelemassa, jonka seurauksena Jaime työntää Branin ulos korkean tornin ikkunasta. Bran selviää, mutta hänen jalkansa halvaantuvat. Ned lähtee Kuninkaansatamaan tyttäriensä Sansan (Sophie Turner) ja Aryan (Maisie Williams) kanssa. Nedin äpäräpoika Jon Nietos (Kit Harington) sen sijaan matkaa pohjoiseen jäiselle Muurille liittyäkseen Yövartioon. Kuninkaansatamassa Ned saa selville, että kuningasperheen esikoinen Joffrey (Jack Gleeson) ei olekaan Robertin vaan Jaimen poika. Ennen kuin Ned saa kerrottua uutisen Robertille, tämä kuolee metsästysretkellä. Kuninkaaksi nousee Joffrey ja Ned vangitaan maanpetoksesta. Vaikka Joffrey alun perin lupaa kihlatulleen Sansalle, että hän antaa Nedin liittyä Yövartioon ja elää, hän mestauttaa Talvivaaran lordin. Nedin vanhin poika Robb (Richard Madden) lähtee sotaan Lannistereita vastaan ja vangitsee Jaimen. Pohjoinen eroaa seitsemästä kuningaskunnasta ja julistaa Robbin kuninkaakseen. Arya pakenee kaupungista Yövartion värvääjän Yorenin avulla, mutta Sansa joutuu jäämään Kuninkaansatamaan Joffreyn kihlattuna.


title: Game of Thrones

text: Kapean meren takana Viserys Targaryen (Harry Lloyd) juonii päästäkseen Rautavaltaistuimelle. Hän naittaa siskonsa Daeneryksen (Emilia Clarke) dothraki-päällikkö Khal Drogolle (Jason Momoa) tavoitteenaan saada suuren armeijan haltuunsa. Aluksi Daenerys pelkää julmaa Drogoa, mutta oppii rakastamaan tätä ennen pitkää. Daenerys alkaa uhata määräilevää veljeään ja lopulta tapattaa hänet, kun hän uhkaa Daeneryksen syntymätöntä lasta. Neuvonantajakseen Daenerys saa ritari Jorah Mormontin (Iain Glen). Myöhemmin Drogo haavoittuu, kun eräs dothraki-sotilas uhkaa häntä. Haava tulehtuu ja Drogo kuolee vammoihinsa. Daenerys turvautuu maagi Mirri Maz Duurin (Mia Soteriou) apuun, joka käyttää veritaikaa herättääkseen Drogon henkiin. Musta magia kuitenkin tappaa Daeneryksen syntymättömän lapsen eikä Drogokaan palaudu entiselleen. Daenerys uhraa maagikon roviolla ja asettaa häälahjaksi saamansa kolme lohikäärmeen munaa rovion keskelle. Kun rovio on sytytetty, Daenerys kävelee tuleen ja seuraavana aamuna nousee tuhkasta kolmen kuoriutuneen lohikäärmeen kanssa.


title: Game of Thrones

text: Robertin kuoltua peräti viisi kuningasta taistelee Rautavaltaistuimesta. Vallassa on kuitenkin Joffrey, jonka Robertin veli Stannis Baratheon (Stephen Dillane) sanoo olevan insestin tuote. Stannis julistaa itsensä kuninkaaksi, samalla kun hän omaa uuden uskonnon itselleen. Stannis matkaa veljensä Renlyn (Gethin Anthony) luo, joka myös havittelee valtaistuinta. Renly ei suostu veljensä ehdotukseen liitosta, sillä hänen mielestään kukaan ei halua Stannisia kuninkaaksi. Stannis surmaa veljensä uuden uskontonsa papittaren, Melisandren, (Carice van Houten) avulla. Renlyn kuninkaankaartin naissotilasta Brienneä (Gwendoline Christie) syytetään Renlyn murhasta ja hän pakenee Catelyn Starkin kanssa. Robbin leirissä Jaime Lannister on vangittuna. Catelyn uskoo, että jos hän vapauttaa Jaimen, hän voi vaihtaa hänet tyttäriinsä. Brienne lähtee saattamaan Jaimea Kuninkaansatamaan. Theon Greyjoy (Alfie Allen), Ned Starkin kasvattipoika, palaa syntymäpaikkaansa Rautasaarille pyytääkseen isäänsä Balon Greyjoyta (Patrick Malahide) liittymään sotaan Robbin rinnalle. Balon kuitenkin julistaa itsensä kuninkaaksi ja haluaa valloittaa pohjoisen. Theon haluaa tehdä vaikutuksen isäänsä ja ottaa haltuunsa Talvivaaran. Branin ja Rickonin uskotaan kuolleen Talvivaarassa, mutta he pakenevat pohjoiseen Hodorin (Kristian Nairn) ja Osha-villinaisen (Natalia Tena) kanssa. Theon tulee omien miestensä pettämiksi ja hänet otetaan vangiksi. Arya Stark on matkalla Muurille Yorenin saattueen kanssa. Saattueseen kuuluvat Gendry (Joe Dempsie), Kuuma Piiras (Ben Hawkey) ja Lommy (Eros Vlahos), joiden kanssa Arya ystävystyy. Saattue kuljettaa myös vankeja, joista yksi on salaperäinen Jaqen H’ghar (Tom Wlaschiha). Joukko kohtaa Lannisterin sotilaita ja heidät otetaan vangiksi. Heidät viedään Harrenhaliin, jossa Arya otetaan Tywin Lannisterin (Charles Dance) palvelijaksi. Kun Tywin marssii sotaan, Arya pakenee Gendryn ja Kuuman Piiraan kanssa Jaqen H’gharin avulla.


title: Game of Thrones

text: Jon Nietos lähtee Yövartion miesten kanssa Muurin toiselle puolelle, missä hän tapaa Ygritte-nimisen villinaisen (Rose Leslie). Ygritte johdattaa Jonin ansaan ja hänet vangitaan. Toinen vangeista on Yövartion veteraani Qhorin (Simon Armstrong), joka käskee Jonin tappaa hänet jotta Jon saisi villien luottamuksen. Kun Qhorin on kuollut, villit vievät Jonin kohti heidän kuningastaan Mance Rayderia (Ciarán Hinds). Tyrion Lannister (Peter Dinklage) saapuu Kuninkaansatamaan poikakuninkaan neuvonantajaksi isänsä Tywinin sijasta. Hän nauttii vallasta jota hänellä ei ole ennen ollut. Stannis hyökkää Kuninkaansatamaan meritse ja suuri taistelu nimetään Mustavirran taisteluksi. Taistelun edetessä Joffrey vetäytyy ja Tyrion alkaa johtaa hyökkäystä. Joffreyn henkivartija Sandor Clegane (Rory McCann) pakenee taistelua ja lähtee kaupungista. Kuningatar Cersei pettää Tyrionin ja yrittää tapattaa tämän, mutta Tyrionin aseenkantaja Podrick Payne (Daniel Portman) pelastaa hänet. Tyrion kuitenkin haavoittuu ja saa suuren haavan kasvoihinsa. Kun kaupungin joukot ovat ilman johtajaa, vaikuttaa siltä, että Stannis olisi voitolla. Tywin Lannister saapuu kuitenkin Tyrellin armeijan kanssa ja Stannis joutuu vetäytymään. Voitokkaan taistelun jälkeen Joffrey ottaa Margaery Tyrellin (Natalie Dormer) kihlatukseen siirtäen Sansan sivuun.


title: Game of Thrones

text: Daenerys Targaryen matkaa punaisen erämään poikki Qarthin kaupunkiin kolmen lohikäärmeensä kanssa. Qarthissa vallanpitäjät havittelevat hänen lohikäärmeitänsä. Kaupungin velho Pyat Pree (Ian Hanmore) murhaa kaupungin kolmetoista hallitsijaa ja varastaa Daenerysin lohikäärmeet. Daenerys joutuu astumaan Kuolemattomien taloon, jossa lohikäärmeet Preen mukaan odottavat häntä. Pyat Pree odottaa häntä salissa missä hänen lohikäärmeensä ovat kahlittuina. Daenerys käskee lohikäärmeidensä syöksemään tulta ja velho kuolee. Myöhemmin Daenerys vangitsee hänet pettäneen Xaro Xhoan Daxosin (Nonso Anozie) holviin ja varastaa hänen omaisuutensa saadakseen rahaa laivastoon. Muurin pohjoispuolella Samwell Tarly (John Bradley), Grenn (Mark Stanley) ja Surusilmä-Edd (Ben Crompton) löytävät kasan lohikäärmelasista tehtyjä teriä. He kuulevat torven äänen kolme kertaa, mikä tarkoittaa, että Muukalaiset on havaittu. He lähtevät äkkiä pakoon, mutta Sam ei pysy heidän perässään joten hän piiloutuu. Sam näkee miten suuri joukko Muukalaisia marssii hänen ohitseen.


title: Game of Thrones

text: Partioimassa olleet Yövartion miehet lähtevät takaisin Muuria kohti, kun Muukalaiset havaitaan. Crasterin mökissä Yövartion ylikomentaja Jeor Mormont (James Cosmo) surmataan ja Sam karkaa juuri synnyttäneen Neilikan kanssa. Muukalainen yrittää viedä Neilikan (Hannah Murray) vauvan, mutta Sam surmaa hyökkääjän lohikäärmelasiterällä. Jon tuodaan villien leiriin, missä hänen pitää voittaa heidän kuninkaansa Mance Rayderin luottamus. Ygritte viettelee Jonin ja pari rakastuu. Villien ryöstöretkellä Jon ei suostu tappamaan viatonta miestä ja hänet nimetään petturiksi. Hän pakenee Mustalinnaan jättäen Ygritten taakseen. Kuninkaansatamassa valtansa menettänyt Tyrion vaatii isältään Casterlykalliota, mutta joutuu tyytymään rahamestarin virkaan. Lisäksi Tywin vaatii Tyrionia menemään naimisiin Sansa Starkin kanssa. Tyrellit sopeutuvat pääkaupunkiin ja Margaery ystävystyy Sansan kanssa.


title: Game of Thrones

text: Catelynin isä kuolee ja Robb matkustaa hautajaisiin Vuolasvirralle. Kun Rickard Karstark (John Stahl) tapattaa kaksi vangittua nuorta Lannisteria, Robb mestaa lordi Karstarkin maanpetoksesta ja menettää suuren osan armeijastaan. Korvatakseen menettämänsä miehet Robb joutuu turvautumaan Walder Freyhin (David Bradley) ja naittaa enonsa Edmuren (Tobias Menzies) yhdelle Freyn tyttäristä. Häissä Robb tulee Freyn ja Roose Boltonin (Michael McElhatton) pettämäksi ja Robb, hänen vaimonsa Talisa (Oona Chaplin) ja Catelyn murhataan. Edmure joutuu vangiksi. Arya, Gendry ja Kuuma Piiras joutuvat Viirittömien veljeskunnan vangeiksi. Stannis lähettää Melisandren hakemaan Gendryä, koska tämä on Robertin äpärä. Melisandre tekee veritaian Gendryn verestä kirotakseen muut kuninkaat kuolemaan. Kun Davos saa kuulla Melisandren suunnitelmasta Gendryn tappamiseksi, hän päästää Gendryn vapaaksi. Kuuma Piiras jää kokiksi erääseen majataloon ja Arya pakenee veljeskuntaa. Kuninkaansatamasta paennut Sandor Clegane ottaa hänet kiinni ja aikoo palauttaa hänet Jokimaille rahaa vastaan. He saapuvat Freyn tyttären häihin, mutta joutuvat pakenemaan, kun häävieraat surmataan. Branin ja Rickonin saattue tapaa Reedin sisarukset Jojenin (Thomas Brodie-Sangster) ja Meeran (Ellie Kendrick), jotka liittyvät heihin.


title: Game of Thrones

text: Daenerys seilaa Astaporiin hankkimaan armeijaa Tahrattomista. Satamassa Daenerys yritetään surmata, mutta Joffreyn kuninkaankaartista erotettu Barristan Selmy (Ian McElhinney) pelastaa hänet ja pyytää saada palvella Daenerystä. Daenerys ostaa kaikki Tahrattomat ja vapauttaa heidät orjuudesta. Hän seilaa Yunkaihin ja liittoutuu Daario Nahariksen (Ed Skrein) kanssa tuhotakseen Yunkain orjakauppiaat. Theon on vangittuna ja Roose Boltonin äpärä, Ramsay Nietos (Iwan Rheon), kiduttaa häntä Kauhialassa. Jaime ja Brienne vangitaan matkalla Kuninkaansatamaan ja Jaime menettää oikean kätensä. Heidät viedään Harrenhaliin, missä Jaime kertoo Briennelle totuuden päivästä jona hän surmasi hullun kuninkaan Aerys II Targaryenin. Heidät päästetään vapaaksi ja Jaime palaa takaisin Kuninkaansatamaan.


title: Game of Thrones

text: Vieraat alkavat saapua kuninkaallisiin häihin. Morsiamen isä, lordi Mace Tyrell (Roger Ashton-Griffiths), lunastaa paikkansa neuvostossa. Tyrion ottaa vastaan prinssi Oberyn Martellin (Pedro Pascal), joka saapuu häihin veljensä Doranin sijasta. Oberyn paljastaa tulleensa häihin hakemaan oikeutta vuosia sitten kuolleen siskonsa Elian puolesta. Häissä Joffrey piinaa Tyrionia ja tekee hänestä muun muassa juomanlaskijansa. Joffrey kuolee myrkytykseen syötyään hääpiirastaan ja Cersei vangitsee Tyrionin. Kuninkaan hovinarri ser Dontos Hollard (Tony Way) vie Sansan turvaan Petyr Baelishin laivalle. Petyr kertoo epäuskoiselle Sansalle myrkyttäneensä Joffreyn. Samalla Margaery Tyrellin isoäiti, Olenna Tyrell, paljastaa tälle olleen mukana Joffreyn myrkytyksessä. Petyr ja Sansa seilaavat Kotkanpesään, missä Sansa esitellään Petyrin sisarentyttärenä Alayne Kivenä. Vain hänen tätinsä Lysa (Kate Dickie), joka nai Petyrin, ja serkkunsa Robin (Lino Faciolli) tietävät hänen todellisen henkilöllisyytensä. Lysa raivostuu nähdessään Petyrin ja Sansan suutelevan ja yrittää tappaa Sansan, mutta Petyr työntää Lysan Kuuovesta kuolemaansa. Sansa valehtelee Petyrin puolesta Laakson aatelissukujen vanhimmille väittäen, että Lysa tappoi itsensä. Margaery viettelee Tommenin (Dean-Charles Chapman), joka kruunataan uudeksi kuninkaaksi. Cersei pyytää Jaimea etsimään Sansan ja tappamaan tämän. Sen sijaan Jaime antaa Briennelle valyrian teräksestä taotun miekan ja lähettää tämän suojelemaan Sansaa Podrick Paynen kanssa. Tyrionin oikeudenkäynnissä kaikki todistavat hänet syylliseksi Joffreyn murhaan, jopa Shae, joten hän vaatii kaksintaistelua ja saa edustajakseen Oberynin kaksintaistelussa Gregor Cleganea (Hafþór Júlíus Björnsson) vastaan. Oberyn haluaa kostaa Gregorille, joka murhasi hänen siskonsa ja sisarentyttärensä Robertin kapinan aikana. Oberyn on taistelussa voitolla, mutta haluaa kuulla Cleganen tunnustuksen siskonsa murhasta eikä tapa häntä heti. Clegane tarttuu häneen kiinni ja tunnustaa murhan samalla kun murskaa Oberynin kallon. Tyrion tuomitaan kuolemaan, mutta päivää ennen teloitusta Jaime ja Varys (Conleth Hill) auttavat häntä pakenemaan vankilasta. Ennen kuin hän jättää Varysin kanssa kaupungin taakseen, Tyrion käy isänsä makuuhuoneessa ja kuristaa siellä kohtaamansa Shaen. Hän murhaa isänsä varsijousella.